text:
५ जुलाई २००४ केँ'भालसरिक गाछ'- मैथिली जालवृत्तसँ प्रारम्भ इंटरनेटपर मैथिलीक प्रथम उपस्थितिक यात्रा विदेह- प्रथम मैथिली पाक्षिक ई पत्रिका धरि पहुँचल अछि,जे http://www.videha.co.in/ पर ई प्रकाशित होइत अछि। आब 'भालसरिक गाछ' जालवृत्त 'विदेह' ई-पत्रिकाक प्रवक्ताक संग मैथिली भाषाक जालवृत्तक एग्रीगेटरक रूपमे प्रयुक्त भऽ रहल अछि। विदेह ई-पत्रिका ISSN 2229-547X VIDEHA
Friday, August 13, 2010
'विदेह' ६३ म अंक ०१ अगस्त २०१० (वर्ष ३ मास ३२ अंक ६३)-Part II
शिव कुमार झा “टिल्लू”
समीक्षा- विभारानीक नाटक बलचन्दा २.तारानन्दवियोगी-सुभाष चन्द्र यादवक कथा–संवेदना- - सुभाष चन्द्र यादवक नवका कथा–संग्रह ‘बनैत बिगड़ैत’३.बिपिनझा-हे हृदयेश्वरी: एक कटाक्षालोचन ॥
१.
शिव कुमार झा “टिल्लू”
समीक्षा- विभारानीक नाटक बलचन्दा
श्रीमती विभा रानी मैथिली साहित्यक चर्चित लेखिका छथि। श्रुति प्रकाशनसँ प्रकाशित हुनक नाटक द्वय भाग रौ आ बलचन्दा पढ़लहुँ। भाग रौ बड़ नीक लागल, परंच बलचन्दा पढ़िते हृदयमे नव वेदना पसरि गेल आ समीक्षा लिखवाक दु:साहस कऽ देलहुँ।
वास्तवमे वलचन्दा नाट्क नहि, छोट पोथीमे मात्र 20 पृष्ठक एकांकी थिक। सभसँ पैघ गप्प जे विभा जी वर्तमान सामाजिक जीवनक सभसँ पैघ समस्याकेँ अपन लेखनीक विषय बनौलन्हि। कन्या भ्रुण हत्या बर्तमान समाजमे विकट रूप लऽ रहल अछि। प्राय: नाटकमे पुरूष प्रधान पात्रकेँ नायक कहल जाइत अछि परंच एहि ठॉ रोहितक भूमिका खलनायकक अछि। विजातीय समाजक एक शिक्षितसँ क्षणक आवेगमे प्रेम कएलनि। विवाह सेहो भऽ गेल। मुदा ओहि स्त्रीकेँ की भेटल? अभियन्ताक शिक्षा ग्रहण कएलाक पश्चात् गृहिणी वनि कऽ रहि गेली। पुरूष प्रधान समाज तैयो पाछॉं नहि छोड़लक। प्रथम संतान बालक होएवाक चाही। आश्चर्यक गप्प ई जे एहि प्रकारक आदेश सासु द्वारा देल गेल। एक नारी द्वारा दोसर नारीसँ आबएबला नारीक नाश करबाक कुटिल आज्ञा एहि एकांकीक मूल विषए-वस्तु अछि। खलनायक चुप्प छथि, किएक तँ ओ मातृभक्त। तखन दोसर माएकेँ संतति हंता किए बनाबए चाहैत छथि। जीवन भरि संग देवाक शपथकेँ की भेल? जखन निर्वाह करबाक सामर्थ्य नहि छल तँ आन जातिक कन्याकेँ संगिनी किए बनौलन्हि। रोहितक प्रेम-सिनेह नहि वरन् वासना मात्र छल।
स्त्रीकेँ भोग्या बना कऽ राखब ओहि परिवारक मूल संकल्प। ओहि लोकनिकेँ सोचवाक चाही जे आव ओ दिन बीति गेल, नारी लक्ष्मी तँ चंडी सेहो छथि। रोहितक स्त्री गर्भपातक प्रवल विरोध कएलनि। प्रतिज्ञा कए लेली जे अबैबला तनयाक पतिपाल स्वयं करब।
एहि एकांकीक भाषा सरल आ सुन्दर अछि। विषए-वस्तुक सम्पादन सुन्दर आ आकर्षक। मैथिल संस्कृतिक व्यापक प्रदर्शन। जय-जय भैरविसँ प्रारंभ आ समदाओनसँ इति श्री। नारी व्यथाक मर्मस्पर्शी चित्रणक संग जाति व्यवस्थापर मैथिली साहित्यक लेल ई नाट्क नहि एकटा आन्दोलन कहल जा सकैत अछि। संस्कृतिक रक्षाक लेल आ सामाजिक संतुलन हेतु साहित्यिक आन्दोलन विभा जीकेँ नमन........ धन्यवाद।
सुभाष चन्द्र यादवक कथा–संवेदना- - सुभाष चन्द्र यादवक नवका कथा–संग्रह ‘बनैत बिगड़ैत’
कोनो संग्रहकेँ, चाहे ओ कथा–संग्रह हो आ कविता आ निबन्ध–संग्रह, एक नीक अथवा अधलाह संग्रह कोन आधारपर मानल जाए? अंग्रेजीसँ लऽ कए मैथिली धरिक संग्रहकेँ देखैत हमर एक सामान्य मान्यता बनल अछि जे जाहिमे पाठककेँ साठि प्रतिशत रचना, अपन पसन्दक, अपन काजक भेटैत हो, तकरा एक नीक संग्रह मानल जेबाक चाही। एहिसँ बेसी प्रतिशतक निर्वाह कठिन छै आ ताहिमे प्रधान कारण अछि पाठकक रूचिभिन्नता। जे से। हम तँ जखन पढ़लहुँ तँ बुझाएल जे कोनो कारण नहि छै जे सुभाषक एहि संग्रहकेँ अधलाह संग्रह मानल जाए।
चालीस बरखसँ ऊपर भेल जे सुभाष मैथिलीमे कथा–लेखन शुरू केने छलाह। ओ सुरूहेसँ कने ‘दोसर तरहें’ लिखै छलाह। तकर तात्विक कारण छलै जे जीवनकेँ आ जगतकेँ कने दोसर तरहें देखै छलाह। ‘दोसर तरहें’ माने मैथिलीमे जाहि तरहें देखबाक रेबाज रहलए, ताहिसँ भिन्न तरहेँ। कोनो लेखक यदि जीनियस हएत आ ओरीजिनल लिखत तँ ई चीज हेबे करतै। से कैक गोटेमे भेलैए। सुभाषोमे भेलनि अछि। तँ हमरा लोकनि देखैत छी जे मैथिलीमे जे गंभीर लोक सभ छलखिन, से सुभाषकेँ बहुत मान देलखिन। सुभाषमे, मैथिली साहित्यकेँ अपना लेल नैतिक समर्थन देखार पड़लैक। प्रख्यात आलोचक कुलानन्द मिश्र कहलनि जे मैथिली कथाक क्षेत्रमे एकटा निश्चित सीमाक अतिक्रमण सुभाष चन्द्र यादवक बादे आरम्भ भेल।
कुलानन्द कुलानन्दमिश्र ‘बुधिआरकेँ इशारा काफी’ बला अंदाजमे अपन बात कहलखिन आ एहि बातकेँ नहि साफ केलखिन जे मैथिली ‘एकटा निश्चित सीमा’ की छलै आ सुभाष कोन तरहें ओकर अतिक्रमण केलखिन। मुदा, हमारा पुछै छी जे मैथिली साहित्य अंततः थिक की? जीवन–जगतकेँ देखबाक एकटा ब्राह्मण–दृष्टि। अपना संतोषक लेल हमरा लोकनि कहि सकै छी जे एहि दृष्टिमे बहुत विविधता छै–अनेक वाद अछि, अनेक पीढ़ी अछि। आदि–आदि। से बड़ बेस।
मुदा तैयो, ई तँ एकर बड़ पैघ सीमा भेलै कि नहि! मानै लेल तँ संसारक अधिकांश लोक आइयो इएह मानैत अछि जे मैथिली साहित्य भाजपाक एकटा सांस्कृतिक उपनिवेश थिक, मुदा ई लोकनि दयनीय छथि कारण मैथिलीक सार्थक लेखनक यथार्थ हिनका लोकनिकेँ नहि बूझल छनि। दोसर दिस हमरा लोकनि देखैत छी जे दृष्टिवान सम्पादक अशोक जखन समकालीन कथापर ‘संधान’क विशेषांक प्रकाशित करैत छथि तँ आयासपूर्वक सुभाषक कथासँ आरंभ करैत आगामी विकासक आकलन करैत छथि कुलानन्द मिश्रक मान्यताक सर्वजनीजीकरणक ई एक दृष्टांत थिक।
सुभाष कने दोसर तरहें जीवनकेँ देखैत छथि। कोन तरहें? हुनक एक कथा ‘एकटा अंत’मे आएल एकटा चित्रण हमरा एहि ठाम मोन पड़ैत अछि। कथावाचक अपन बीमार ससुरक जिज्ञासामे सासुर गेल अछि। ओतए ससुरक संग ओकर देखा–देखीकेँ चित्रण कथाकार करैत छथि–‘जखन हुनकासँ विदा लेबऽ गेल रही तँ हुनकर आँखिमे ताकने छलिअनि। ओहो हमर आँखिमे ताकने छलाह। आ हमरा दुनूकेँ बुझाएल रहए जेना ई ताकब अंतिम ताकब थिक, जेना आब फेर कहियो भेंट नहि होएत’। देखल जाए। दुनू दुनूक आँखिमे ताकैए। दुनू दुनूक आँखिक भाषा बुझैए। एक दोसरक भावनाक आदान–प्रदान बहुत प्रामाणिकताक संग भऽ रहल अछि। अलगसँ एहि दुनूकेँ कोनो भाषाक प्रयोजन नहि छै। कने अखियास कएल जाए जे एहि तरहक कम्यूनिकेशनमे संवेदनशीलताक कोन तल वांछित अछि, जीवनक मर्मक भीतर कतेक गहराई धरि पैसब जरूरी अछि! ई सुभाष छथि! हुनकर सीमा छनि जे कलावादी ओ भऽ नहि सकै छथि, बहुत कलाकारी कऽ नहि सकै छी। ज्ञान छनि दुनिया भरिक। मुदा जखन रचबाक बेर अबै छनि तँ ततेक प्रकृत भऽ जाइत छथि तें ‘प्राइवेशी’केँ सर्वस्वीकृत मानक धरि टुटि जाइत अछि। अहाँ देखि सकै छी जे ई चित्रण मात्र एक चित्रण नहि थिक; सुभाष दुनियाकेँ कोना देखै छथि तकर स्पष्टीकरण थिक। ई अपन पाठकसँ डिमांड सेहो थिक जे हुनका देखू तँ एहि ठामसँ देखू एतबा संवेदन–क्षमता राखि कऽ, जीवन–मर्ममे एतबा डूबि कऽ। देखबाक प्रचलित रेवाज की अछि? ककरो आ कथूकेँ देखू तँ विचारक संग देखू जे की देखै छी, कते देखै छी, कोन ठामसँ देखै छी! आदि–आदि। आ जखन विचारक संग देखबै तँ चयन–बुद्धि सक्रिय रहबे करत। देखलमे कांट–छांट करब। जे प्रयोजनीय नहीं बुझाएत तकरा छाँटि देबैक। ततबेकेँ राखब जाहिसँ अहाँक अभिप्राय स्फुट भऽ जाए। साहित्यमे आम तौरपर इएह रेवाज छै। परम्परित साहित्य–शास्त्र सेहो एकरे कवि–प्रक्रिया कहैत छै। सुभाष कने दोसर तरहें देखैत छथि। देखबाक संकल्प टा खाली हुनकर होइ छनि, माने जे ककरा आ कथीकेँ देखबाक अछि। तकरा बाद, कोनो चयन–बुद्धि नहि, कोनो विश्लेषण नहि, कोनो सिंगार–पेटार नहि–बस, ओ खाली देखै छथि, जेना हुनकर कथावाचक अपन ससुरक आँखिमे देखने छल।
जीवनकेँ देखबाक दृष्टि आनिवार्य रूपसँ कथाक भाषाकेँ आ शैलीकेँ आ रचना–विधानकेँ नियंत्रित करैत अछि। जेहन अहाँक दृष्टि अछि तदनुरूप अहाँक शिल्प हएत। सुभाषक कथामे हमरा लोकनि देखै छी जे व्यापक पसरल जीवनक कोनो एकटा क्षणसँ कथा शुरू होइ छै। आ जतएसँ शुरू होइ छै, तकर बाद एक–एक प्रक्रमक विवरण दैत आगू बढ़ै छै, बस विवरण दैत–बिना कोनो विश्लेषणक–आ तखन देखै छी जे कथाक ई क्रम आगू बढ़ैत–बढ़ैत कोनो एक ठाम आबि कऽ समाप्त भऽ जाइ छै। कोनो पैघ कालखण्ड हुनका कथामे कमोबेस भेटैत अछि। तहिना, घटनावलिक अथवा विचार–सरणिक विश्लेषणो हुनका कथामे नहि भेटत, जेना हुनके समकालीन सुकांतक कथामे भेटैत अछि। हम सभ तँ देखै छी जे अपन जाहि कथामे सुभाष अपन प्रकृतिक विरूद्ध विश्लेषण करबाक प्रयास केलनि अछि से कथा हुनकर अधलाह कथाक रूपमे चीन्हल गेल अछि। माने जे जे चीज ओ छथि, सएह बनल रहथु तँ ओ सुन्दर लगैत अछि।
हुनकर एक कथा छनि–‘अपन अपन दुःख’। एक परिवारक माने पति–पत्नीक सात–आठ घंटा रातुक समय कोना बितलै, तकर विवरण एहि कथामे देल गेल छै। पत्नीक मोन सांझेसँ किछु खराब छै जे कि परिवारक लेल एक रेहल–खेहल बात थिक। ओ बिनु भानस–भात केने खाटपर सूतलि अछि। पेशंट देरीसँ घर घुरैत अछि। बच्चा सभक सहायतासँ कहुना भानस करैत अछि। खाइ लेल पत्नीकेँ उठबैत अछि। ओ नहि उठैत अछि। ओकर भोजन सुरक्षित राखि देल जाइछ। बाँकी सभ लोक खा कए सूति रहैत अछि। पति कोनो आन कोठलीमे सूतल अछि। रातिमे तीन बेर आबि कऽ पत्नी पतिकेँ उठबैत अछि। पत्नी कर्कशा अछि। ओकरा मुँहसँ कुबोले बहराइत छै। पतिकेँ उठबैत अछि जे ‘एना पाड़ा जकाँ डिकरय’ नहि। पति ठरर पाड़ैत अछि, मुदा चिंतित अछि जे कण्ठमे कफ फसने ओकरा घरघरी शुरू भऽ गेल छै। भोरमे पता लागैत अछि जे पत्नी रातिमे भोजन नहि केलक। पति जँ उठौलापर उठि गेल रहितय, माने अपन बिछौनासँ बाहर, माने अपन सीमासँ, अपन घेराबंदीसँ तँ पत्नी भोजनो करितय, ओकर मोनो नीक होइतै आ ‘ठरर आ घरघरी’क जाहि दुष्चक्रमे ई दुनू पड़ल अछि, सेहो टुटितय। ई सुखाड़केँ कथा थिक। एहि ठाम सभ कथू सूखि गेल छै–पति–पत्नीक सम्बन्ध, एक–दोसराक लेल राग, एक–दोसराक अस्तित्वकेँ स्वीकारबाक लेल एकटा नमनीयता, एकटा ‘स्पेस’–किछुओ बचल नहि देखाइछ। जेहने एकर विषय छै, ठीक तेहने शिल्प आ तेहने कथा–भाषाक प्रयोग कएल गेल छै। दाम्पत्य–जीवनक जे आधारशिला छिएक–प्रेम, से एहि ठाम कतहु नहि अछि। आ, सुभाष एहि संग्रहक भूमिकामे कहैत छथि जे ‘हम एहन मनुक्ख गढ़ऽ चाहैत छी जे सभसँ प्रेम करए’। ध्यान देल जाए। ओ दुनू पति–पत्नी तँ एक–दोसरसँ प्रेम नहीं कऽ पाबैए, कारण प्रेमक लेल एकटा शर्त्त छै, सेहो सुभाष भूमिकेमे कहने छथि तँ ‘प्रेम वएह कऽ सकैत अछि जे सत्यक सर्वाधिक निकट हएत’। आ, अपन अपन अहंकारक कारण, जकरा सुभाष ‘अपन अपन दुःख’ कहैत छथि, आ व्यक्तित्वगत आन–आन मलिनताक कारण ई दुनू एक दोसरसँ प्रेम नहि कऽ पबैए। मुदा, जाहि तरहें सुभाष एहि विवरणकेँ प्रस्तुत केने छथि, से पाठकमे प्रेमकेँ जरूरत, प्रेम करबाक बेगरताकेँ निशान छोड़ैए।(मोन पड़ैए हिन्दी–कवि अज्ञेयक एकटा कविता–पंक्ति–‘दुःख सबको मांजता है/और, सबको मुक्त करना वह न जाने/किंतु, जिनको मांजता है/उन्हें यह सीख देता है कि सबको मुक्त रक्खे’।) तँ, सएह। एहना स्थितिमे जखन सुभाष कहै छथि जे प्रेम केनिहार मनुक्ख ओ गढ़ऽ चाहै छथि–कथामे आ कि पाठकक स्मृति–संस्कारमे? निश्चिते पाठकक स्मृतिमे, ओकर संस्कारमे। प्रेम हुनक कथा–विषय नहि थिक, कथा–विषयक प्रतिफलन थिक, से हमरा लगैत अछि।
मुदा, औपचारिक रूपसँ जकरा प्रेमक बारेमे लिखब कहल जाइ, ताहू तरहक कथा सुभाष लिखलनि अछि आ हमरा खुशी अछि ई कहैत जे एहन कथा मैथिली कथा–क्षेत्रक सीमाक सुनिश्चित अतिक्रमण करैत अछि। हुनक एक कथा थिक–‘एकटा प्रेम कथा’। एहि कथामे एकटा लड़की छै जे एकटा लड़काकेँ बरोबरि फोन करैत अछि। फोनक मालिक कथावाचक थिकाह, जकरा लड़की ‘अंकल’ कहैत छैक। आ, लड़का, जे कि कथावाचकक पड़ोसी थिक, के तँ ओ ‘अंकल’ छथिहे। एहि त्रिकोणक तेसर कोण–अंकलक–नजरियासँ एहि कथाक रचना भेल छैक। किछु पाँती सभ देखी।-‘आब ओ लड़की सीधे प्रेमीसँ सभ तरहक गप करैत हएत। भरिसक इएह सोचि कऽ प्रेमी मोबाइल किनने हो। हमरा लागल जेना हमर किछु छिना गेल हो’। आ, इहो देखी–‘फोन राखि देलाक बादो हमारा ओत्तहि ठाढ़ रही गेल रही, जेना किछु आर कहबाक हो, किछु आर कहबाक हो, किछु आर सुनबाक हो। हमरा छगुंता भेल, ओहि लड़की लेल हमारा किए उदास भऽ रहल छी’? आ, एकटा परिस्थिति एहि तरहक–‘साझकेँ बेसी काल ओ किरानाक एकटा दोकानमे बैसल रहैत अछि। पहिने ओत्तहि देखबै। नहि भेटल तँ ओकर घर जाए पड़त। मुदा घरपर तँ ओकर माए–बाप छै। माए–बापकेँ लड़कीक फोन दिअ कहब ठीक नहीं हेतै’। आ अंततः निष्पत्ति किछु एहि तरहक–‘अपन छांहे जकाँ ओ लड़की हमर संग–संग चलि रहल छल, प्रेमी नामक रौदमे कखनो पैघ आ कखनो छोट होइत’। आब कहल जाऊँ जे एहि तरहक सम्बन्धकेँ कोन सम्बन्ध कहल जेतै? सुभाष कहै छथि–‘प्रेम कथा’–मानो ई अंकल महाशय सेहो प्रेममे पड़ल छथि। एहि प्रेममे जे ई दुनू लड़का–लड़की खूब जतनसँ एक दोसरसँ प्रेम करए, तकरा निमाहए। ‘प्रेम’ जँ ई थिक तँ कहए पड़त जे भौतिक प्रेमकेँ सब्लिमेशन (उदात्रीकरण) थिक। सोचि कऽ देखी तँ ई कथा, मात्र एकटा कथा नहि थिक, मिथिलाक सामाजिक परिवेशमे आ मैथिली कथामे एकटा नवीन पीढ़ीक आगमनक कथा थिक–एहन पीढ़ीक जे मानैत अछि जे धिया–पुतामे एक–दोसरसँ प्रेम करबाक चाही, तकरा निमाहबाक जतन करबाक चाही कारण ई दुनिया निर्बाध रहए ताहि लेल प्रेम जरूरी छै आ जीवन अपन लयमे आगू बढ़य, ताहि लेल प्रेम जरूरी छै। ई कथा तखन किछु आर पैघ देखार पड़त जँ हमरा लोकनि मैथिलीक सम्बन्ध–कथा सभक परिप्रेक्ष्यमे एकरा देखी। हमरा तँ मोन पड़ैत अछि–दू दशक पहिने मान्य साहित्यकार लोकनिक बीच ‘मिथिला–मिहिर’मे भेल तुमुल ‘सम्मति–विमति’ जाहिमे बात आएल रहै जे मैथिली कथाकेँ सन्दर्भ लैत बात करी तँ मिथिलाक लोक प्रेम कैए नहीं सकैत अछि, जे ओ कऽ सकैए से थिक छिनरपन। जकरा प्रेमकथा कहल जाइछ से वस्तुतः छिनरपनक कथा थिक। प्रश्न अछि जे सुभाषक एहि कथाकेँ कोन छिनरपनक कोन कोटिमे राखल जाए।
अस्तु, हमारा सुभाष चन्द्र यादवक कथाक स्वभावपर बात करैत रही। हुनकर कथाक स्वभाव एहन छैक जे केन्द्र बिन्दुकेँ थाह पेबामे अक्सरहा मतांतरकेँ गुंजाइश भऽ सकै छै। एक मोड़पर सँ कथा आरंभ भेल आ अगिला मोड़ अबैत–अबैत समाप्त भऽ गेल। आब पाठक निर्णय करथु जे एतबा दूरक विवरणक निरंतरतामे केन्द्र बिन्दु कोन छल? एहिमे पाठकक लेल ‘बुढ़ारीक लाठी’ बनै छै–सुभाषक देल शीर्षक। हुनकर कथा, एहि प्रकारक कथा सभ थिक जाहिमे शीर्षकक निर्णायक महत्व होइत छैक। आ, शीर्षक अंततः भेल की? केन्द्र बिन्दुक ठीक–ठीक संकेत नहि दऽ सकल आ संकेत अति दुरूह भऽ गेल (केनरी आइलैण्ड)क (नारेल जकाँ) तँ सम्यक सम्प्रेषण कठिन भऽ जाइ छै। एकटा दृष्टांत ली। कथाक शीर्षक थिक–‘एकटा अंत’। एहि कथामे एकटा बुद्धिवादी जुवक अछि जे कर्मकाण्डक विरोधमे ठाढ़ भेल अछि। अपन पक्षक स्थापनाक लेल ओ बहुत संघर्ष करैत अछि, मुदा ओकर बहुत दुर्गंजन होइत छैक आ ओ अपनहुकेँ अपना विचलित आ थाकल अनुभव करैत अछि। तकर डिटेल्स कथामे आएल छै। शीर्षक देल गेल छै–‘एकटा अंत’ प्रश्न अछि–कथीक अंत? जँ उत्तर हएत–कर्मकाण्डक अंत, तँ मानऽ पड़त जे ई कथा नितांत अधलाह आ असफल कथा थिक, कारण कथ्यक निर्वाह ने कथा–विवरण कए पाएल अछि आ ने कथा समय। मुदा, जँ एकर उत्तर होइक–‘कर्मकाण्डक विरोध परम्पराक अंत’ तँ लगले देखब जे ई कथा खूब सुन्दर कथाक रूपमे मोन राखऽ जोग देखार पड़त, जे बहुत करूणासँ भरल अछि आ एकटा संकल्प (संकल्प ई जे एहि जुबककेँ संरक्षण भेटबाक चाही) केँ संग समाप्त होइत अछि। फेर वएह बात। संकल्प कथामे कथित नहीं भेल छैक, ओ कथाक प्रतिफलनक रूपमे पाठकक मोनमे उचरैत छैक।
ओना, गौर कएल जाए तँ सुभाषक कथामे एकटा आर समस्या देखार पड़त। एकरा संतुलनकेँ चूक कहल जा सकैए। जेना अहाँ कोनो फिल्म देखैत होइ आ पाबी जे कोनो एकटा दृश्यकेँ जरूरतसँ बेसी काल धरि देखाएल जा रहल हो, जकर कि डिमांड कथाकेँ नहि छै। कहब आवश्यक नहिजे एना एहि दुआरे होइ छै जे दर्शक (आ पाठक)क डिमांड आ फिल्मकार (आ कथाकार)क डिमांड भिन्न–भिन्न भऽ जाइत छैक। से, हमरा लोकनि कैक कथामे देखै छी जे विवरणक अनुपात औचित्य टुटलैक अछि आ किछु एहनो बात आबि गेल छैक जकर आवश्यकता कथामे नहि छैक। एक हद धरि सुभाष कथाक शीर्षक चयन सेहो, जे कि एक खास फ्रेममे राखि कऽ कथाकेँ देखबाक आग्रह रखैत छैक मुदा स्वयं कथे एहि आग्रहक रक्षा नहि कऽ पबैत अछि। किछु ठाम तँ एहनो देखैत छी ज्र विवरण देबाक लेल जाहि शब्दावलीक प्रयोग सुभाष केलनि अछि से उकड़ू बुझा पड़ैत छैक आ सम्पूर्ण कथाक ताना–बानामे पीयन जकाँ देखाइत छैक। हुनकर एक बहुत सुन्दर कथा छनि–‘हमर गाम’। कोसी–परिसरमे बसल लोकक जीवन–संघर्षकेँ ई अप्रतिम दस्तावेज थिक। एहि कथामे बस एकठाम, सेहो प्रसंगात्, एकटा स्त्री परमिलिया अबैत छै। एहि कथामे पुरूखक जीवन–संघर्षकेँ ओ बहुत जीवंत आ प्रामाणिकिअ विवरण देलनि अछि, ताहिमे कतहु पुरूख–देहक अलगसँ कोनो वर्णन नहि भेल छै। मुदा, जखन स्त्री अबैत अछि, आ सेहो श्रम करैत स्त्री, गहूमक बोझ उठा–उठा कऽ थ्रेसर लग पहुँचाबैत स्त्री, तँ कथाकारक नजरि ओकर श्रमपर नहि, ओकर देहपर पड़ैत छनि आ हुनकर शब्दावली देखी–‘कर जोबनक उभार पुरूष–सम्पर्कक साक्षी छै’। लगेगी हाथ ओ इहो बता जाइत छथि जे ई परमिलिया सूर्यास्तक बाद घास छीलए जाइत अछि कारण सन्ध्या–अभिसारकेँ ओकरा खगता छै। किए? एतेक ‘सेंसेनल’ ओ किएक होइत छथि जखन कि कथाकेँ एहन कोनो मांग नहि छैक, उनटे कथाक समेकित प्रभावकेँ ओ खंडित करैत छैक। ‘कनिया पुतरा’ कथामे ‘नेबो सन कोनो कड़गर चीज’ कथावाचकक बाहिसँ टकराइत छैक जे कि ‘लड़कीक छाती’ छिएक जकरा कथाकार ‘फुटैत जोबन’ कहलनि अछि। हमारा नोटिस केलहुँ अछि जे कथाकारक सुभाषक शब्दावलीमे आएल ई नवीन प्रभाव थिकियनि। आनो–आन अनेक शब्द, मोहावरा, कथन–भंगिमा नव तरहें हुनका कथामे आएल अछि। से सभ अधिकतर प्रामाणिक प्रभाव छोड़ैत अछि। मुदा गौरतलब थिक जे ओ ‘भिजुअलाइजेशन’मे हायपर सेंसेबल भेलाह अछि।
एहि सभ बातक अछैत, कैक कारणसँ सुभाषक ई कथा–संग्रह सदैव स्मरन कएल जाएत। एक तँ एहि कारणेँ जे मैथिलीक ई अप्रतिम कथाकार बीस बरख धरि लगातार चुप्प रहलाक बाद फेर कलम पकड़लक आ तकर परिणाम एहि संग्रहमे संगृहित भेल अछि। एहि बीचक अवधिमे मैथिली कथा–साहित्यक परिदृश्यमे बहुत बदला आबि गेल अछि। कथा आइ ठीक ओत्तहि नहि अछि जतए सुभाषक युगमे छल। बहुतो नव–नव चीज कथामे आएल अछि। एक संवेदनशील सर्जकक रूपमे सुभाष एहि सभ कथूक प्रति ग्रहणशील सेहो छथि। ओ स्वयं कहने छथि जे हुनक एहि दोसर दौरकेँ कथा सभमे अपेक्षाकृत बेसी सावधानी आ सजगता छनि। हमारा पबैत छी जे नितांत सजग रूपसँ सुभाषक साहित्य किछु एहन तथ्य लऽ कए आएल अछि जे अक्सरहाँ समकालीन लेखनमे अनुपस्थित पाओल गेल अछि। जेना, एक यथार्थवादी कथा–भाषाक वितान, जकर मास्टर सुभाष छथि। जेना, कथामे जीवनकेँ देखबाक एक दार्शनिक दृष्टिकोण, जाहिमे ततबा गहराई छै जे देखल जाए वला वस्तुकेँ अधिकिअ पारदर्शी बना दैत छैक। आ सभसँ जबरदस्त मोन राखल जाए वला चीज तँ छै–कोशी–प्रांगणक जीवन–संघर्षपर केन्द्रित हुनकर तीनटा कथा एहि संग्रहमे संगृहित छनि।
सुभाष कहियो कहने छला–‘जीवनक लेल जे नीक आ सुन्दर अछि, हमर कथा तकरे आग्रही अछि। हमर कथाक प्रेरणा जीवन–प्रेम अछि। जे कोनो चीज जीवन–विरोधी अछि, हमर कथा तकरा प्रति वितृष्णा उत्पन्न करैत अछि’।
से ठीके। कम करए, बेसी करए; भाषामे करए आ प्रतिफलनमे करए, सुभाषक कथा काज तँ जरूर सएह करैत अछि।
३.
बिपिनझा
श्रीः
॥ हे हृदयेश्वरी: एक कटाक्षालोचन ॥
गतांक सँऽ आगू...
जहिना उरस्थ हृदय के दू भाग होइत अछि-
· लघुमस्तिष्क
· महामस्तिष्क।
लघुमस्तिष्क शरीर सन्तुलन-गतिनियन्त्रण आदि कार्य करैत अछि ओतहि महामस्तिष्क मन, बुद्धि, चित्त आदि रूप में प्रथित होइत अछि।
अस्तु हृदयेश्वरी पद में विद्यमान ’हृदय’ स्वीकार करब उचित कियाक तऽ शिरस्थ स्वीकार करब उचित कियाक तऽ शिरस्थ हृदय आत्मा के आश्रयस्थान, चेतना क केन्द्र, पंचेन्द्रिय के आधार, बुद्धि के संग्रहस्थान, स्मृति केर संचालय, चित्तक आधार, जीवात्माक आश्रयभूमि, स्नायु केर केन्द्र होइत अछि। चिन्तन प्रेरणा आदि शिरस्थ हृदये सँऽ संभव छैक[2]। एहि बातक प्रमाण सुश्रुत सेहो दैत अछि[3]।
एहि शिरस्थ हृदय के स्वाशयानुकूल प्रेरित करबाक सामर्थ्य हृदय केर ईश्वरी अर्थात कान्तामात्र कय सकैत अछि। कदाचित एहि आशय के ध्यान में रखैत कहल गेल अछि काव्यप्रकाश[4] में जे काव्य अर्थात साहित्य केर बात कान्ता द्वारा कहल गेल वचनतुल्य होइत अछि जेकरा कखनहुँ उपेक्षित नहि कयल जा सकैत अछि। कियाक तऽ कान्ता में शिरस्थ हृदय के स्वामिगतगुण विद्यमान रहैत अछि जे प्रकृतिप्रदत्त अछि।
एतय समीक्षात्मक रूप सँऽ एतेकमात्र कहल जा सकैत अछि जे यदि ओ हृदयेश्वरी प्रकृति प्रदत्त स्वामिगतगुण क प्रयोग स्वाशयानुकूल करबाक अपेक्षा श्रेय-प्रेय एवं योग-क्षेम कें ध्यान में यदि रखैत करैत छथि तऽ ओ हृदय धन्य होयत। अस्तु प्रकारान्तरें हृदयेश्वरी पद आत्मसमर्पणतुल्य अछि जे पूर्णतः शिरस्थ हृदय सँ सम्बद्ध अछि नकि उरोभागस्थ हृदय सँऽ।
(स्नातक- ECC. Allahabad University, परास्नातक- Jawaharlal Nehru University, दर्शननिष्णात- Jawaharlal Nehru University, सम्प्रति Cell for Indian Science & Technology in Sanskrit, HSS, IIT Bombay में शोधरत। विस्तृत विवरण bipinjha.webs.comपर सुलभ।)
जट–जटिन लोकनाट्य रुपान्तर - राम भरोस कापडि ‘भ्रमर’
मंच पर प्रकाशक एउटा गोल घेरा डांरमे नगाडा बन्हने नट पर पडैत छैक । ओ नगाडा केसुरताल मे बजबैत रहैत अछि । दोसर प्रकाशक घेरा दहिन कात प्रवेश करैत नटी पर पडैत अछि। ओकरा संग घेरा नट लग धरि अवैत अछि । आव दुनू के उपर प्रकाशक धेरा छै । नट— (नटी के देखि प्रशन्न होइत) अहा,केहन सयंोग अछि ई,प्रिय अहांके देखल, नटिन—(नृत्याभिमूख मुद्रा प्रदर्शित करैत) जट जटाधर व्यग्र बनल हो, पार्वती कोना बैसल । नट— धन्य प्रिय अहां संग पुरै छी सदिखन हमर छी अंग नटिन— जनम—जनम धरि एहिना प्रियतम छोडब अहां के ने संग ।
नगाडा पर फेरस चोट पाडैत नटक हाथ चलैत अछि । रुकलाक वाद ।
नटिन— रंगमंच पर किए उपस्थित मनमे की फुरल अछि, आइ ककर उद्घाटन करबै, दर्शक खूब जूटल अछि । नट— मध्यकाल के प्रेमी युगल के खिस्सा कहब महान । जकरा नामे पानि बरसै इन्द्रहुक झुकै कमान । ।नटिन—(आश्चर्यक भाव व्यक्त करैत) नाम की थिक प्रेमी युगल के जनिक कीत्र्ति एहन अपार, नट— जटा जटिनकेर गाथा स प्रिय होइछ जगत उद्धार । नटिन— ई त महिला मात्र करै छै,नाचि नाचिकऽबेंग कुटै छै, नंगटिनी आंगन घैल फैकै छै,गारि सुनै छै,पानि मगै छै । नट— एह,अहां त ज्ञानी छीहे, साज बाज ओरिआउ नटिन, कुटु बेंग उखरि मे ध,आ शुभारंभ करु जट जटिन ।
हाली–हाली बरिसू इन्नर देवता । पानी बिनू पडल अकाल हो राम । चौर सुखले, चांचर सुखलै खेती बारी झारी सुखलै सूखि गेलै बाबाके जिराते हो राम । सूखि गेलै भइया के जिराते हो राम ।।
धोबियाके अंगनामे छापर छुपर पनियाँ चमराके आंगनमे छापर–छुपर पनियाँ ओहिमे नहाइ पुजारी बभने हो राम । धोतियो ने भीजलै जनौओ ने भीजलै –२ रचि रचि तिलक लगावै हो राम –२ भीजले तीतले हवेलिया ढुकलै –२ बहुअो लेलक लुलुआइये हो राम –२ रांडी मौगिया हरवा जोतै छै –२ पानी विनू पड़लै अकाले हो राम –२
दयो नहि लगइ छ हो इन्नर लोक मयो नहि लगइ छ हो इन्नर लोक पानी विनू पड़ल अकाले हो राम ।
हाली–हाली बरिसू इन्नर देवता –२ पानी विनु पडल अकाले हो राम –२ निरसू के धीया–पूता मांड ले कनइ छै खुद्दी ले कनइ छै, अन्न ले कनइ छै पानी बिनू पड़ल अकाले हो राम ।
गीत १ समाप्त भेलाक बाद मंच पर अन्हार । प्रकाश अएला पर महिला सभ समूह मे नचैत गबैत।
गीत २ महिला समूह
एगो छलै जट, एगो जटिनियाँ। दुनूमे हो गेलइ परेमे हो राम । दुनूके विआह केना रचैवै बसेबै हो गेलै माइ बापके विरोधे हो राम ।
नगाडा बजबैत एक दिशसं नटक प्रवेश । दोसर दिशस नचैत नटिनक प्रवेश । वीच मे आबि ठमकिजाइछ । नगाडा पर जोरस लकडी बजारि नट गबैत अछि । नट— एक्कै देश, एक्कै परगन्ना जट आ जटिन, जट गामक सुधुआ मनसा दोसर तेहने नटीन । नटी— (नृत्य रोकैत) की बजलहुं अहां फेरसं बाजु चुगली परोक्षे पीठ, अहां पुरुष के इएह ऐब अछि सदिखन नारी पर दीठ । रुसि जएबाक अभिनय नट—(मनबैत) जटक हयत विआह, प्रशन्न छी, हमर ने अहित मनसाय, आयल वरियाती साज वाज देखि जटिनक माय पछताय ।
गीत ३ समूह
जटक पक्ष – हम अनलियै आजन–बाजन, आब करु वियाह, –२ सांवरि गेरुली, कऽ दियौ जटाके बियाह –२
जटिन सारी राति रे जटवा, तोहरे बिछौनमा रे जटवा तोहरे लगीचवा रे ! जटवा भिनुसरवामे तोहरे मैया चौरौलकौ रे ।.....
जटिन टिकवा जब–जब मंगलियौ रे जटा, टिकवा काहे ने लौले रे ।। अरे वाली उमरिया रे जटबा, टिकवा काहे ने लौले रे ।। जट – टिकवा जब–जब अनलियौ गे जटिन, पौतीमेकऽ धएले गे । तोहर वाली उमरिया गे जटिन, टिकवा काहे न पेन्हले गे ।। जटिन – हँसुली जब–जब मंगलियौ रे जटा, हँसुली काहे ने लौलें रे । हमर वाली समैया रे जटबा, हँसुली काहे न लौले रे । जट हँसुली जब–जब अनलियौ गे जटिन, तक्खापरकऽ धएले गे तोहर वाली समैया गे जटिन, हँसुली काहे न पेन्हले गे ।
अन्हार । प्रकाश नट पर । नट — जट जटिन के वीच मे भैया खटपट बझल बेजोड बाबा के दुलारी धीआ, मनबय जट पुरजोड ।
गीत ६
जटिन – धनमा कुटइते जटवा, मारलक मुसरवेके मार । सेहो विरोगवे रामा जाइ छियै नैहरवा जट – निम्मन–निम्मन टिकवा जे लैलिये जटिन ले सेहो जटिनिया छोड़ि नैहरबा तों जाइ छे । जट – चीनमा छिटलियौ गे जटिनियां चीनमा छिटलियौ । तू जाइ छै नैहरवा चीनमा के कटतै गे ? जटिन मैयो कटतौ रे जटवा बहिनियां कटतौ रे । अबरी रे समइया हम त नैहरे गमैबै रे ।। जट – घिउरा फड़लौ गे जटिन, झिगुनी फड़लौ गे, तू चल जेबही नैहरवा, घिउरा के बेचतौ गे ? जटिन मैयो बेचतौ रे जटवा, बहिनियां बेचतौ रे । अबरी रे समइया सखी संग झूमर खेलबै रे ।।
अन्हार । पुनःप्रकाश नट पर पडैत ।
नट— लाख मनौलक जिद्दी जटिन, नैहर डेग बढौलक, नदीक धारमे पारक चिन्ता मलहवा के गोहरौलक ।
गीत ७
जटिन भैया मलहवा रे, नइया लगादे नदियाके पार थारी देबै एवा–खेवा लोटा देबौ इनाम भैया मलहवा रे उतारि दही झिमनापुरके घाट मलाह नहि हम लेबौ एवा–खेवा, नहि लेबौ इनाम । बहिनी बटोहिनी गे, खोजिले गे दोसर घटवार ।
ग्रामीण स्त्री अगे नहि लेबौ, नहि लेबौ तोहर कोय ने पुछै छौ दहिया । सिपाही हमहूँ त छियै गुवालिन, मालिकके सिपाही मारि डण्टा, फोड़ि के कोहा, खाय लेव दहि–दूधवा । जट – इहो मत जानिहे सिपाही असगर गुवालिन मारि कोहा तोड़व थुथना, राति रहौं कुंजवन, दिन बेचौं दहिया, घेघा सिपाहीके नइ देब दहिया कोय ले गे गहिकी बेची दहिया ।
अन्हार प्रकाश
गीत ११
जट – ससुरे भैसुरे मोर जाल बुनै ना अकसर बलमुआ मोरा माछ मरैना । माछ ले हे, माछ ले हे, गहिकी बेटी, माछ ले हे, माछ ले हे ।।
ग्रामीण स्त्री आहे कौने मछरिया केर गोढिन हे ? जट – आहे रेहुआ मछरिया केर गोढिन हे । ग्रामीण स्त्री आहे गहुम के कै खूटे माछ देवय हे ? जट – आहे, गेहुमा के तीन खूटे माछ देवय हे । ग्रामीण स्त्री – तोर मछरी बनबै नइ जानियौ धुए नइ जानियौ, खबैयाके खियावै नइ जानियौ धियापुता परबौधै नइ जानियौ गोढिनियां गे ।
अन्हार । पुनः प्रकाश नटपर ।
नट— खोजि खोजिकऽ थाकल जटवा जटिन विनु मुरझायल, तखने नजरि पर अएलै जटिनिया, असली रुप मे आयल । नटी— की बुझलिएै जटिन ओकरा हपसि क धरतै ना । मनमे गरल दरद छै नटबा, दुर दुर करतै ना ।
गीत १२
जटिन दूर दूर रे जटा । दूर रहिहें रे जटा सड़ल चाउर रे जटा । राख छाउर रे जटा । सड़ल तीमन रे जटा । दूर रहिहें रे जटा । दूर रहिहें रे जटा ।
जटिन जुलफी सम्हारैत चल अविहें रे जटा । धोतिया पेन्हैत चल अबिहें रे जटा ।
अन्हार । पुनः प्रकाश नट नटी पर नगाडाक धुन पर कनेक काल दुनू नचैत नट— कहैछै जे एहिना होइछै सांइ बौह के झगडा बीच मे पडि कऽ गामक लोक अनेरे बनैए लवडा । नटी— अपनो घर त सएह हाल अछि,अनका कोन उपदेश जटिनके दुलरुवा जटबा,आब चलल परदेश ।
जटिन मोरंग मोरंग सुनियौ हो जटा मोरंग देस जनु जाहु हो जटा मोरंग के पनियां कुपनियां छै हो जटा लागि जयतौ कोढ करेज हो जटा । उलटियो ने आवे देतौ हो जटा पलटियो ने आबे देतौ हो जटा रहि जाही रे जटा नैना के हजूर ।
जट– तोहरे ले लेवौ जटिन मोरंग से टिकवा ओही मे झमकाइ तोरा देखव से जटिन मोरंग हमरा जाय दही गे जटिन । मोरंग हमरा जाय दही गे जटिन ।
जटिन अते जे कमैले जटा की भेलौ ना सुनु मोर जटवा, जटिनके मंगवा उदास लागे ना
जट – टिकवा जब जब लौलियौ गे जटिन टिकवा काहे ने पेन्हले गे जटनी गे सभामे ललचौले गे टिकवा विनु ।
जटिन जाहो ते जाहो रे जटवा, देस रे विदेस, मोरंग क टिकवा लेने आवहु हो रा
अन्हार । पुनः प्रकाश नट पर । नट— मान मनौबल कऽ कऽ जटवा गेलै मोरंग कमाय, एम्हर बेटा भेलै वेमार,जटिनियां वैद्यसं पुछए उपाय ।
गीत १४
जटिन रघुदासके अँगा–टोपी, रघुदासकेँ अंगा–टोपी तोहरे देवौ रे बैदा, तोहरे देवौ रे वैदा रघुदास के दियौ न जिआय ।
जटिन रघुदास के हाथके बलिया, रघुदासके हाथ के बलिया तोहरे देवौ रे वैदा, तोहरे देवौ रे वैदा रघुदास के दियौ ने जिआय ।
वैद – रघुदास के हाथ के बलिया, रघुदासके हाथ के बलिया, हमे की करबै गे दिदिया, हमे की करबै गे दिदिया रघुदास त सड़ले गेन्हाय ।
अन्हार । पुनः प्रकाश नट पर । नट— बेटवा भेलै चंगा, मनमे जटवा बसलै ना, जटवा के वियोगे जटिनियां अहुरिया काटै ना । नटी— चललै पिया उदेश जटिनियां,दर दर भटकै ना,हो रामा,दर..... कोने पापे पिअबा बिछुडलै कि दुनियां बिजुबन लागै ना,हो रामा,दर....। गीत १४ क( थपल गेल) जटिन हे रे सोनरबा भाय, कही दही जटबाके उदेश जहिया से गेलै निरदैया, नै कोनो संदेश पल पल काटे राति अन्हरिया,दिनो लगे भयाओन नै चाही मंगटीका कंगना,पिअबा अपन सोहाओन । हे रे..........। सोनार हे गे जटिनियां दाय,छोड जटके आस, गरबा जोखि जोखि हंसुली पेन्हैबौ,चल हमरे साथ । जटिन हे रे सोनरबा भाय,रे अगिया लगैबौ तोरे हंसुलिया बजर खसैबौ तोरे साथ । रे मोर पटा पुरबे नोकरिया रहबै पटे के आस । बरह बरस हम आंचर बान्हि रहबै रहबै जटे के आस । रे तोरास सुन्नर हमरो जटबा ब्टिया चलैत लचि जाय रे तोरास सुन्नर हमरो बलमुआ चन सुरुज छपि जाए ।
थाकि हारि क जटिन अपन घर आबि जाइत अछि ।ओसारा पर ओगठि जटक स्मरण करैत हिंचुकिहिंचुकि कानए लगैछ ।
गीत १५
जटिन जाहि बाटे पियवा गेलै, दुभिया जनमि गेलै बटिया जोहइते वीजूवन लागल रे की । आहे मइया । पियवा मोरंग गेलै, हमरा से कही गेलै, आहे दिदिया । फूल लागल कंगना लेने अइथिन हो राम । मांगे के टिकबा लेने अइथिन हो राम । रचि रचि जटिनके पेन्हयथिन हो राम । जट बिनु लागे दुनियाँ अन्हारे हो राम
बेटा सेहो घरस बाहर आबि माय संगे हिंचुक लगैछ । तखने दहिन कातस माथपर मोटरी लेनेजटक प्रबेश । लगमे आबि घरबाली आ बेटाके एकटक देख लगैछ ।प्रकाशक घेरा दुनू पर फूटफूट पडैत छैक ।दुनू चरित्र स्थीर भ जाइछ । प्रकाशक घेराक संग नट नटिनक प्रबेश ।
(नट नगाडा के सुर तालमे बजबैछ । नटिन सुरताल पर नाच लगैछ । नट के चारु कात गोलघेरामे नटिनक नृत्य )। नटी वारह बरिस पर पिअबा अएलै दुअरिया हे जटिन के खातिर । त्यागी देलकै मोंरंग नगरिया हे । जटिन के खातिर । नट चलियौ ने आब नटिन अपन एकचरिया हे । जटिन के खातिर । चमक दियौ मिलन के इजोरिया हे जटिन के खातिर । दुनु नचैत नचैत मंचस बाहर चलि जाइछ ।आब स्थीर चरित्र चलायमान भ उठैछ । ओम्हरप्रकाशक घेरामे जटिन अकानैत जटक लग अबैछ । खुशी सं आंखि छल छला जाइछ । पयर पर झूकिप्रणाम करैछ । माथ परक मोटरी, छाता लऽ घर दिश बढि जाइछ । जट बेटा के छातीस सटा लैछ। जटिन पानि लऽ अवैत अछि, जट पयर पखारैछ । दुनू एक दोसराके आगां ठाढ भऽ नोरायलआंखिए एक दोसराके देखैत अछि । गीत नं.५ क एक टुकडीक पुनरावृति होइछ ।
गीत ५के पुनरावृति
जटिन टिकवा जब–जब मंगलियौ रे जटा, टिकवा काहे ने लौले रे ।। अरे वाली उमरिया रे जटबा, टिकवा काहे ने लौले रे ।। जट – टिकवा जब–जब अनलियौ गे जटिन, पौतीमेकऽ धएले गे । तोहर वाली उमरिया गे जटिन, टिकवा काहे न पेन्हले गे ।।
जट जेवीसं लाल डिव्वा निकालैत अछि । ओकरा खोलि मंगटिका बहार कऽ जटिन कें पहिरा दैछ। दुनू नृत्य मुद्रा मे आवि जाइछ ।
गीत १६
आरे बाली उमेरिया रे जटबा टिकबा हम पहिरलौं रे टिकबा हम पहिरलौं रे रे जटबा टिकबा हम पहिरलौं रे आरे बाली उमेरिया रे जटबा टिकबा हम पहिरलौं रे
कथाकार ग्राम्य जिनगीक चित्रणमे माहिर छथि आ हुनका ग्राम्य-जीवनक अनुभवक बखाड़ी छन्हि। कुम्हारक सामग्रीक विवेचन देखल जाए- ‘कूड़, हाथी, ढकना, कोशिया, दीप, पांडव, गणेश, लछमी, मटकूर, छांछी, डाबा, घैल, सामा-चकेबा, पुरहर, अहिवात, कोहा, फुच्ची, सीसी, सरबा, सीसी, भरहर, आहूत, धुपदानी, पात्तिल, तौला, मलसी....।’ ओहिना बावी कथा मिथिलाक पर्व त्योहारक विस्तृत आख्यान अछि। कखन कोन पर्व होएत ओकर विधि-विधान बावीक माध्यमसँ व्यक्त होइत अछि। सभसँ आश्चर्यक गप्प जे सजीव चित्रण कथाकार केने छथि। कथाक अंतमे ई नै बुझना जाइए जे हम छठि पावनिक घाटपर उपस्थित नहि छी। छठिक मर्यादा आ शुद्धतापर सभसँ बेसी धियान देल जाइत छैक तेँ ओहु घटनाकेँ कथाकार पकड़ि नेने छथि।- “बाबी देखथुन जे ई छौँड़ा तेहन अगिलह अछि जे हाथीकेँ पटकि देलकै। ई तँ गुण भेल जे एकेटा टांग टुटलै नै तँ टुकड़ी-टुकड़ी भऽ जाइत।”
प्रस्तुत कथा संग्रहमे सभ कथा अपन-अपन विशेषता रखैत अछि आ सभ कथाक समस्या भिन्न अछि। सबहक समाधान अछि। कथ्य भिन्न आ वस्तु विशेष नव-नव।
कथाक शीर्षक कथासँ संबंधित आ भाषा जन- जनभाषा अछि। अधिसंख्य लोक जे भाषा बजैत अछि टीसनपर, हाटपर, यात्रामे, गाममे आ घरमे, से भाषाक प्रयोग अछि। विषय-बस्तु आ भाषा बीचक संबंध ई स्पष्ट करैत अछि जे कथाकार जमीनी हकीकतकेँ उपस्थित केलनिहेँ। मैथिली साहित्य लेल ई एकटा सौभाग्यक बात थिक।
कथामे वर्णनात्मक शैली रहितहुँ कतओ कतओ कथाकार कथोपकथनक प्रयोग सेहो केने छथि। कथाक विश्वसनीयता आ साधारणीकरण प्रक्रियामे आवश्यक तत्व एकटा एकरो अहमियत होइत अछि मुदा कथाकारकेँ हम सचेष्ट करए चाहब जे पात्रक भाषा पात्रक शैक्षिक स्तरसँ सम्बद्ध रहने, ओकर मानसिकता, परिवेशसँ मेल खाइत होमक चाही।
कथाकारकेँ हम धन्यवाद देवनि जे हिनकर कथा रातिक बाद अकासमे चमकैत भोरूकबा अछि। जयशंकर प्रसादक शब्दमे- “तुमुल कोलाहल कलह मे, मैं मलय की बात रे मन।” अछि।
२
अनमोलझा
४ टा लघुकथा
समाज
ओ अपने बेचारा गृहस्थ आदमी छला। बेटा सभ बाहर कमाइत छलनि मुदा तेहन स्थिति ठीक नहि छलनि। तथापि भगवानक दयासँ सभटा ठीके–ठाक चलि जाइत छलनि।
कखन ककर कोन गति हैत से भगवाने जनैत छथि। आ से बेचारा जाहियासँ पुतहु फाँसी लगा मरि गेलनि, आ बेटी बला हिनका सभो गोटापर केश ठोकि देलक, तहियासँ कोट; कचहरी आ दरभंगा–पटना करैत–करैत पायरक एँड़ीक सङ हाथक स्थिति सेहो खराप भऽ गेलनि।
समाज बड़ पैघ होइत छैक, हम सभ पढ़नेहो छी जे मनुष्य एक सामाजिक प्राणी थिक, ओकरा यदि जंगलमे सभ सुख सुविधा दऽ देतै आ समाज सँ सम्पर्क नहि रहए देतै तँ ओ नहि टीक सकत। तै समाजक एकटा अपन अलग महत्व आ मर्यादा छैक। बेर–कुबेर सभमे समाजे–समाजक काज दैत छैक। आ से हिनको हठात किछु पाइक काज पड़लनि। अपन डॉड़ मुट्ठी तँ पहिने खाली भऽ गेल छलनि। गेलाह घरक सटले, दू–चारि घरक बाद इंजिनियर साहेब ओतए। दस हजारक याचना केलनि आ ओ कहलखिन हमरा हाथपर नहि अछि, बहुत दिन रहि गेलउ गामपर, हमारा काल्हि जाइत छी काजपर ओतएसँ पठा दैत छी। आ ओ गेलापर ठीके पाइ आएल रहै इंजिनियर साहेबक बाबू नामे।
जखन ई आनए गेलाह तँ हुनकर बाबू गाछ तरक खेतक कागत बना ओहिपर औठा देमए कहलखिन! बेचारा ओ कजरौटी आ सादा कागत देखि आर एकटा चिंतामे फँसि गेल छलाह..........!!
रिटर्न
-कहलउ ने बाबू, एहिसँ बेसी पाइ हमरा बुते नञि देल पार लागत। बाहरक खर्चा, धीया-पुताक पढ़ाइ-लिखाइ आ ताहिपर ई महंगी, कतएसँ आनब हम।
-महंगीयेक द्वारे कहैत छियौ ने जे तू जे पठबै छै पाइ ताहिमे गामपर घर नञि चलै छउ।
-चलत किए नञि। कोनो की गामपर धीया-पुता पढ़ै बला अछि जे ओहोमे खर्चा लागत। हमरा तँ सेहो नञि करए पड़ैत अछि।
-जे तोरा आइ करए पड़ैत छउ से हमरा बहुत पहिने करए पड़ल रहए तोरा पढ़ाबैमे। ओ पाइ जे हमारा तखन राखि देने रहितउ तँ निश्चय तोरा सँ नीक रिटर्न भेटितै हमरा। हँ तखन ई जरूर होइतै जे तू मनुक्ख नञि बनितै......!


c: text/html

text:
दरभंगा। 09 दिसम्बर। मनरेगा केर योजना म' भुगतान लंबित रहला पर खफा जिलाधिकारी डॉ.चंद्रशेखर सिंह नौ कार्यक्रम पदाधिकारि सभक वेतन भुगतान पर रोक लगेबाक आदेश देलन्हि। एहिमें बेनीपुर, हनुमाननगर, बहेड़ी, तारडीह, कुशेश्वरस्थान, कुशेश्वरस्थान पूर्वी, जाले, केवटी व गोराबौड़ाम केर कार्यक्रम पदाधिकारी शामिल छैथ। संगहि डॉ.चंद्रशेखर सिंह सभ पदाधिकारी सँ स्पष्टीकरण मांगबाक सेहो निर्देश देलन्हि।
कैल्ह गुरुवार दिन समाहरणालय केँ सभागार म' मनरेगा केर मासिक समीक्षात्मक बैठक केर अध्यक्षता करैत जिलाधिकारी वित्तीय वर्ष 2016-17 व एहिसँ पहिल योजना सभक जानकारी लेलन्हि। एहि क्रम म' पाओल गेल कि कैको योजना लंबित अछि आर भुगतान सेहो नहि कायल गेल अछि। एहि पर जिलाधिकारी डॉ.चंद्रशेखर सिंह बहुत नाराजगी जतौलन्हि।
डॉ.चंद्रशेखर सिंह अगला समीक्षात्मक बैठक सँ पहिने सभ काज आर फुगतान म' प्रगति नहि होयबाक स्थिति म' गंभीर प्रशासनिक कार्रवाई केर चेतावनी सेहो देलन्हि। ओतहि वित्तीय वर्ष 2016-17 तय लक्ष्य केँ अनुरूप मानव दिवस सृजन क' पूरा करबा आर योजना सभ क' निर्धारित समय म' पूरा करबेबाक निर्देश देलन्हि। बैठक म' उप विकास आयुक्त विवेकानन्द झा, डीआरडीए केँ लेखा निदेशक निदेशक नरेश झा, जिला जन संपर्क पदाधिकारी कन्हैया कुमार व सभ प्रखंड केँ कार्यक्रम पदाधिकारी उपस्थित छलाह।

robotstxt: allowed

filter: keep


text:
Friday, 25 March 2016
पद्य - १६४ - खञ्जन चिड़ै या खजिन चिड़ैञा आ सोन चिड़ैञा (बाल कविता)
खञ्जन चिड़ै या खजिन चिड़ैञा आ सोन चिड़ैञा
(बाल कविता)
“खजिन चिड़ैञा” भारत भरिमे,
आँखिक लेल प्रशिद्ध छै ।*१
बरखा ऋतुमे आबि शरद रहि,
गर्मी एतए निषिद्ध छै ।।*२
“खजिन चिड़ैञा” केर आँखिमे,
की एहेन से बात छै ।
कारी आँखिक उपमा लए नञि,
आनहि कोनहु बात छै ।।*३
साहित्य मैथिली, हिन्दी, संस्कृत,
बङ्गाली वा आन कोनो ।
खञ्जन केर चञ्चल आँखिक छै,
दोसर ने उपमान कोनो ।।*३
कारी - उज्जर रंग चितकाबर,
बगरा सनि आकार छै ।
अपना दिशि एहने बेसी छै,
आनो मुदा प्रकार छै ।।*४
किछु नीलाभ पीताभ तँऽ आनक,
पीयर - भूरा रंग सेहो ।
बस जमीन पर, दौड़ैत देखब,
कूदैत ने देखब कहियो ।।*५
छाती - पेट जकर पीयर हो,
तकर ‘पिनाकी’ नाम छै ।
“सोन चिड़ैञा” इएह मैथिलीक,
एकर अलगसँ नाम छै ।।*६
चिर-परिचित खञ्जन छै प्रवासी,
साइबेरियामे धाम छै ।*७
सोन चिड़ैञा एतहि रहैत अछि,
सालो भरि आराम छै ।।*७
आँखि तँऽ चञ्चल छैहे ओक्कर,
नाङ्गरि सेहो चञ्चल छै ।
बैसल - बैसल नाङ्गरि डोलबए,
तखने बूझू खञ्जन छै ।।*८
संकेत आ किछु रोचक तथ्य -
*१ - खजिन चिड़ैञा मैथिली, संस्कृत ओ आन भारतीय साहित्यसभमे अपना आँखिक लेल खूब चर्चित अछि ।
*२ - अपना दिशि वर्षा ऋतुक अन्तसँ लऽ कऽ शीतकाल धरि ई चिड़ै बेसी देखबामे आबैत अछि ।
*३ - सामान्य जन “खञ्जन आँखि” केर मतलब “कारी आँखि” बूझैत अछि जखनि कि से बात नञि । साहित्यमे “खञ्जन आँखि” केर उपमान “चञ्चल आँखि” केर रूपमे देल जाइत अछि नञि कि कारी आँखिक लेल । “खञ्जन आँखि” केर मतलब ई नञि थिक कि खञ्जन केर आँखिक समान आँखि (जेना मृगनयन/नी मे होइछ) । “खञ्जन आँखि” केर मतलब थिक स्वयं खञ्जन चिड़ै सनि चञ्चल आँखि । खञ्जन चिड़ै बहुत चञ्चल होइत अछि तुरत्तहि उड़ैत अछि, बैसैत अछि, जमीन पर उतड़ैत अछि, फुदकैत अछि संगहि जखन कोनहु डाढ़ि पर बैसैत अछि तँऽ किछु तिरछा भऽ बैसल बूझि पड़ैत अछि । एकर इएह प्रकृतिक कारण सुलभ होइतहुँ एकर छविकर्षण बड़ दुरूह काज थिक ।
*४ *७ - अपना दिशि जे चिड़ै खञ्जन वा खजिन चिड़ैञा नामसँ प्रसिद्ध अछि से चितकाबर रंगक होइत अछि जाहिमे मुख्यतः ३ टा जाति (SPECIES) आबैत अछि । अंग्रेजीमे एकरा “वैगटेल” (WAGTAIL) कहल जाइत अछि । अंग्रेजीक “वैगटेल” (WAGTAIL) केर अंतर्गत मोटासिल्ला वंशक (Genus - MOTACILLA) सभ जातिक अतिरिक्त आनहु किछु जातिसभ अबैत अछि पर मैथिलीमे प्रायः खजिन चिड़ैञा नाम मात्र Motacilla alba, Motacilla aguimp आ Motacilla madraspatensis धरि सीमित बूझि पड़ैत अछि । ताहूमे जँ एहि बात पर जोड़ देल जाए कि “खजिन चिड़ैञा” केर आगमण वर्षा ऋतुक अन्तमे होइत अछि आ ग्रीष्म ऋतुसँ पहिने ओ आपिस चलि जाइत अछि तँ मात्र “मोटासिल्ला अल्बा” (Motacilla alba) नामक चिड़ैकेँ खजिन चिड़ैञा मानए पड़त कारण जे मात्र इएह टा चितकाबर रंगक जाति अछि जे वर्षा ऋतुक अन्तमे रूसक साइबेरिया (अति शीत क्षेत्र) क्षेत्रसँ अपना ओहि ठाम आबैत अछि आ ग्रीष्म ऋतुसँ पहिने आपिस ओत्तहि चलि जाइत अछि । MONIER - WILLIAMS SANSKRIT ENGLISH DICTIONARY मे सेहो मोटासिल्ला अल्बा” (Motacilla alba) नामक चिड़ैकेँ खञ्जन मानल गेल अछि ।
शरदमे एहि चिड़ै केर आगमनकेँ आन रूपसँ सेहो देखल जा सकैत अछि । जे जाति भारतक मूल निवासी अछि आ प्रवासी नञि अछि ओकर रहबाक स्थान, खोंता बनएबाक स्थान आदि पहिनेसँ तय रहैत अछि । जे प्रवासी जाति अछि से एहि ठाम अएलाक बाद नऽव ढंगसँ रहबाक ओ खोंता लगएबाक लेल भागैत - दौड़ैत बूझि पड़ैत अछि । ओकर बढ़ल संख्या ओ विचरणसँ ई आभास होइत अछि कि शरद ऋतुमे अचानकहि “खजिन चिड़ैञा” केर आगमन भेल अछि । एहि बातकेँ ध्यानमे रखैत हम निम्न ३ गोट जातिकेँ खजिन चिड़ैञाक रूपमे मानल अछि -
Ø WHITE WAGTAIL - Motacilla alba
Ø AFRICAN PIED WAGTAIL - Motacilla aguimp
Ø WHITE BROWED WAGTAIL / LARGE PIED WAGTAIL - Motacilla maderaspatensis
चितकाबर रंगक आधार पर निम्न २ टा जातिकेँ सेहो सम्मिलित कएल जा सकैत अछि -
Ø JAPANESE WAGTAIL - Motacilla grandis
Ø FOREST WAGTAIL - Motacilla indica syn. Dendronanthus indicus
*५ - खजिन चिड़ैञा वा अंग्रेजीक वैगटेल (WAGTAIL) नामसँ जाहि चिड़ै केर बोध होइत अछि से सभ जमीन पर दौड़ि कऽ नञि चलैत अछि अपितु फुदकि - फुदकि कऽ चलैत अछि ।
*६ - अंग्रेजीक “वैगटेल” (WAGTAIL) केर अंतर्गत मोटासिल्ला वंशक (Genus - MOTACILLA) एहेन जातिसभ जकर पेट आ वक्ष पीयर रंगक होइत अछि वा पीयर रंगक धब्बा होइत अछि से मैथिलीमे “सोन चिड़ैञा” कहबैत अछि । “सोन चिड़ैञा” केर अन्तर्गत निम्न जाति सभ आबैत अछि -
Ø WESTERN YELLOW WAGTAIL - Motacilla flava
Ø EASTERN YELLOW WAGTAIL - Motacilla tschutschensis
Ø CITRINE WAGTAIL - Motacilla citreola
Ø GREY WAGTAIL - Motacilla cinerea
*८ - खजिन चिड़ैञा हो अथवा सोन चिड़ैञा − अंग्रेजीमे वैगटेल कहबए बला सभ चिड़ै बैसल - बैसल अपन नाङ्गरिकेँ सतत ऊपर - नीचाँ डोलबैत रहैत अछि । मात्र “बनैया खजिन चिड़ैञा” अपन नाङ्गरिकेँ ऊपर - नीचाँ नञि डोलाए दायाँ - बायाँ डोलबैत अछि । तेँ एकर निम्न नाम सभ अछि -
Ø डुलिका (संस्कृत) - जे नाङ्गरि डोलबए
Ø खञ्जन - जे पएरसँ नाङ्गर (खञ्ज) मनुक्ख जेकाँ तिरछा बैसैत हो या जकर नाङ्गरि नाङ्गर (खञ्ज) मनुक्खक पएर जेकाँ डोलैत हो ।
Ø वैगटेल (WAGTAIL) (अंग्रेजी) - जे नाङ्गरि डोलबए (WAGGING TAIL)
Ø मोटासिल्ला (MOTACILLA) (लैटिन) - जे नाङ्गरि डोलबए (MOTILE CILA = MOVING TAIL)
कल्याणी कोशक अनुसार -
खञ्जन = एक पक्षी = WAGTAIL = Ericurus maculatus
खञ्जन = एक पक्षी = WAGTAIL एहि ठाम धरि तँऽ ठीक अछि परञ्च खञ्जन = Ericurus maculates बात उचित नञि बुझना जाइत अछि । Ericurus maculatus वास्तवमे FORKTAIL समूहक चिड़ै अछि WAGTAIL समूहक नञि आ दुहु समूहक चिड़ैसभमे व्यापक अन्तर अछि ।
मैथिली पाक्षिक इण्टरनेट पत्रिका “विदेह” केर 197म अंक (01 मार्च 2016) (वर्ष 9, मास 99, अंक 197) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
एता मुस्लिम महिला सभ हिंदू महिला सभक संग मिलके छठ पर्व केर तैयारी करैत छथि। एकहि छठ घाट पर एक संग पर्व मनबैत छथि। 35 वर्षीय खातून नेशा पछिला 4 बरख स' छठ पर्व मनबैत छथि। थावे प्रखंड के चनावे गामक रहे वाली खातून नेशा के पति मजदूरी करैत छथि। अप्पन थोड़ बहुत कमाई के किछु हिस्सा बचा ई मुस्लिम परिवार छठ मनबैत छथि।
एहि गामक खातूना नेशा असगर मुस्लिम महिला नहि छथि जे छठ महापर्व मनबैत छथि, बल्कि एहि गामक करीब छह से ज्यादा महिला छठ महापर्व मनबैत छथि।
राजा हुसैन केर पत्नी शाहजहा खातून पछिला 9 बरख स' छठ पूजा करैत छथि। शाहजहा खातून केर मुताबिक हुनका 4 बेटि छैन्ह। ओ छठी मैया सँ एक बेटा के मन्नत मांगने रहथिन। छठी मैया हुनकर पुकार सुनलनि। आय शाहजहा के बेटा 9 बरखक भ' गेल अछि। जहिया स' हुनका बेटा भेलनि ओ छठी मैया केर पूजा क' रहल छथि।
चनावे गामक प्रभावती देवी कहली कि एहि गाम म' दुनू समुदाय के लोग ईद, होली, दशहरा, बकरीद मिल क' मनबैत अछि। छठ पर्व म' सेहो मुस्लिम परिवार हिस्सा लैत अछि। प्रभावती देवी केर मुताबिक ओ शाहजहा क' प्रसाद बनबै म' मदद करैत छथि। सभ समुदाय के लोग एकहि घाट पर पूजा करैत छथि।


text:
रोशनकुमार झा, जनकपुरधाम चैत २२, – एक जाति दोसर जातिक अस्तित्व स्वीकार करबाक मिथिलाक संस्कृतिक वैशिष्ठतामे अखन कमि आएल एक कार्यक्रमक वक्तासभ बतौलन्हि अछि।mm
ओ विगतमे जातीय अस्तित्वके एक दोसर सम्मान कएलाक कारण सौहार्दता बनल रहितो अखनुक समयक कटुता अस्तितवके स्वीकार नहि करबाक कारण उत्पन्न भेल बतौलन्हि ।मिथिला महोत्सवक दोसरदिन शनिदिन मिथिलाक संस्कृतिमे सह-अस्तित्वु विषयक विचार गोष्ठीमे वक्तासभ कथित उच्च वर्गक प्रभुत्वक कारण निम्न वर्गिय सभ मिथिला आ मैथिली अपन रहल कहय सँ हिच्किचा रहल कहलन्हि ।
ओ सभ सभवर्गक समाविशष्ठता नहि होवय धरि मिथिला आ मैथिली विकाश करय नहि सकबाक बतौलन्हि।विचार गोष्ठीक संयोजक हिमांशु चौधरीक अध्यक्षतामे भेल कार्यक्रमक प्रमुख अतिथि वरिष्ठ सहित्यकार प्रफुल कुमार िसंह मौनु एक दोसरक अस्तित्व स्विकार करबाक आवश्यकतापर जोड देलन्हि । कार्यक्रममे वरिष्ठ साहित्यकार डा. राजेन्द्र प्रसाद विमल तथा पत्रकार श्यामसुन्दर शशि कार्यपत्र प्रस्तुत कएलन्हि ।
हुनकसभक कार्यपत्रपर साहित्यकार तथा समीक्षकद्वय शीतल झा रोशन जनकपुरी टिप्पणी कएलन्हि । कार्यक्रममे वरिष्ठ पत्रकार रामभरोष कापडि भ्रमर राष्ट्रीय मानव अधिकार मानव अधिकार आयोग क्षेत्रीय कार्यलय जनकपुरक प्रमुखक प्रदीप झा मैथिली विभागाध्यक्ष डा.पशुपतिनाथ झा सत्यनारायण साह प्रा. सुरेन्द्र लाभ अशोक दत्त भोगेन्द्र झा व्यथित रामरत्न मिश्र सहितक उपस्थित रहथि।
Filed under: तराई नेपाल |


text:
५ जुलाई २००४ केँ'भालसरिक गाछ'- मैथिली जालवृत्तसँ प्रारम्भ इंटरनेटपर मैथिलीक प्रथम उपस्थितिक यात्रा विदेह- प्रथम मैथिली पाक्षिक ई पत्रिका धरि पहुँचल अछि,जे http://www.videha.co.in/ पर ई प्रकाशित होइत अछि। आब 'भालसरिक गाछ' जालवृत्त 'विदेह' ई-पत्रिकाक प्रवक्ताक संग मैथिली भाषाक जालवृत्तक एग्रीगेटरक रूपमे प्रयुक्त भऽ रहल अछि। विदेह ई-पत्रिका ISSN 2229-547X VIDEHA
Friday, April 30, 2010
'विदेह' ५६ म अंक १५ अप्रैल २०१० (वर्ष ३ मास २८ अंक ५६) Part II
प्रेमशंकर सिंह: ग्राम+पोस्ट- जोगियारा, थाना- जाले, जिला- दरभंगा।मौलिक मैथिली: १.मैथिली नाटक ओ रंगमंच,मैथिली अकादमी, पटना, १९७८ २.मैथिलीनाटक परिचय, मैथिली अकादमी, पटना, १९८१ ३.पुरुषार्थ ओ विद्यापति, ऋचाप्रकाशन, भागलपुर, १९८६ ४.मिथिलाक विभूति जीवन झा, मैथिली अकादमी, पटना, १९८७५.नाट्यान्वाचय, शेखर प्रकाशन, पटना २००२ ६.आधुनिक मैथिली साहित्यमे हास्य-व्यंग्य, मैथिलीअकादमी, पटना, २००४ ७.प्रपाणिका, कर्णगोष्ठी, कोलकाता २००५, ८.ईक्षण, ऋचा प्रकाशनभागलपुर२००८ ९.युगसंधिक प्रतिमान, ऋचा प्रकाशन, भागलपुर २००८ १०.चेतना समिति ओनाट्यमंच, चेतना समिति, पटना २००८। २००९ ई.-श्री प्रेमशंकर सिंह, जोगियारा, दरभंगायात्री-चेतना पुरस्कार।
मायानन्दक रेडियो-रूपक-शिल्प
समय परिवर्त्तनशील अछि, जकर प्रभाव अभिव्यक्तिक माघ्यम पर पड़ैछ आ साहित्यक स्वरूप विधान सेहो परिवर्त्तित भ’ गेल। अभिव्यक्तिक परिवर्त्तनक फलस्वरूप नाट्यक रूप-विधान पूर्णत: परिवर्त्तित भ’ गेल अछि। रेडियो रूपक औहने सुंदर पाठ्य सामग्री भ’ सकैछ जेना संस्कृतक अमर कवि अपन नाटकक सभमे देलनि। रेडियोक आविष्कारक फलस्वरूप रेडियो-रूपककेँ जकरा दृश्य काव्यक अन्तर्गत गणना कयल जाइत छल ओ आब श्रव्य-काव्यक श्रेणीमे परिवर्त्तित भ’ गेल अछि। रेडियो-रूपक एक नवरूपमे हमरा समक्ष आयल अछि। जाहि कला कृतिकेँ रंगमंचपर प्रेक्षकक समक्ष प्रस्तुत कयल जाइत छल ओ आब स्टूडियोमे अभिनीत भ’ कए श्रोताक कान धरि पहुँचि गेल अछि। पूर्वमे नाट्य-प्रेमी नाटकक समक्ष प्रस्तुत होइत छलाह, किन्तु आब नाटकक हुनका समक्ष प्रस्तुत होमय लागल अछि। आधुनिक परिप्रेक्ष्यमे प्रेक्षक मात्र श्रोता रहि गेल अछि आ रेडियो सम्पन्न आ विभिन्न घरक प्रेक्षागृह बनि गेल अछि।
वस्तुत: रेडियो रूपक रंगमंचीय नाटकक दृश्य-पक्ष हैबाक कारणेँ शुद्ध शब्दमे निहित भावना पक्षमे कतहु-कतहु अवरोध्ा आबि सकैछ ओतय रेडिया-रूपकमे भावना पक्ष निर्वाध गतिशील रहैछ। रेडियो-रूपक पूर्णत: श्रव्य काव्यथिक।ध्वनि एकर मूलभूत अपार थिक ध्वनि भावाव्यक्तिक सशक्त साधन थिक। जे कार्य चित्रकारमे रंगक माघ्यमे करैछ रेडियो रूपककार आ प्रस्तुतकर्ता घ्वनिक माघ्यमे करैछ। एडवर्ड सेकविल वेस्टक कथान छनि जे आत्यन्तिक नमनीयता आ काल्चनात्मक सांकेतिकताक शक्तिक कारणेँ ई रंगमंच आ चित्रपटसँ अधिक नाटकीयताक सृष्टि करैत अछि।
अभिव्यक्तिक माघ्यमक परिवर्त्तनक प्रभाव मैथिली साहित्य चिन्तक मनीषी लोकनिपर सेहो पड़लनि कारण समयक जे मॉंग छलैक ओहिसँ साहित्य मनीषी लोकनि कोनो निरपेक्ष रहि सकैत छथि। एकर परिणाम भेल जे मैथिली साहित्यमे रेडियो-रूपकक रचनाक शुभारम्भ भेल तथा बीसम शताब्दीक उत्तरार्द्धमे ई विधा पूर्ण विकसित भ’ गेल जकर प्रभाव रचनाकार लोकनिपर पड़लनि।
स्वातंत्र्योत्तर काल मैथिली भाषा आ साहित्यक हेतु उत्थान कालक रूपमे जानल जाइत अछि, कारण कतिपय साहित्य-चिन्तक प्रादुर्भाव भेल जे मनसा-वाचा-कर्मणा अपन मातृभाषाक उन्नयनार्थ साहित्यिक गतिविधिमे सहयोग देलनि ताहि परिप्रेक्ष्यमे वर्त्तमान शताब्दी पल्लवित-पुष्पित भ’ रहल अछि। मैथिली भाषा आ साहित्यिक क्षेत्रमे गत शताब्दीमे क्रान्तिक बीज वपन भेल जे साहित्यिक गतिविधिकेँ दिश्ा संकेत करबामे सहायक सिद्ध भेल। कतिपय साहित्य सेवी तपः सपूत नव स्फूर्ति आ नव स्पन्दनक संग साहित्य ओ भाषाक सम्वर्द्धनमे अपन अभूतपूर्व साहित्यिक अवदानक संग प्रवेश कयलनि जे साहित्यक स्रोत एक नव स्पन्दनसँ भरय लागल तथा ओहिमे जे अभाव छल तकर पूत्यर्थ रचनाधर्मी साहित्य चिन्तक अत्यंत लगनशीलता आ तन्मयताक संग एकर सम्वर्द्धनार्थत्पर भेलाह जकर परिणाम भेल जे मातृभाषाक विशाल भण्डार केँ भरबाक निमित्त ओ सब कृत संकल्प भेलाह।
मायानन्दक रेडियो रूपकक वैशिष्ट्य थिक ओ कथा-विन्यासमे अत्यल्प पात्रक प्रयोग कयलनि अछि। पात्रक चुनावमे ओ अपन कल्पना शक्तिक प्रयोग क’ कए अत्यंत कुशलताक संग पात्रक चयन कयलनि। हिनक रेडियो-रूपकमे प्रयुक्त पात्रक मन-मे कोनो-ने-कोनो द्वन्द्व अवश्य अछि। हुनक प्रत्येक पात्रक मानसिक द्वन्द्वक सूक्ष्मसँ सूक्ष्म परतकेँ उदघाटित करबामे सफलता प्राप्त कयलनि अछि। हिनक पात्रक मनोभाव आ द्वन्द्वकेँ अत्यंत कुशलताक संग उद्घाटित करबामे सक्षम भेलाह अछि।
मनुष्य जेहन देखबामे लगैछ भीतरसँ ओ ओहन नहि रहैछ। मनुष्यक वाह्य व्यवहार कोनो स्थितिमे ओकर वास्तविक चरित्रक परिचायक भइये ने सकैछ। मायानन्द एक मनोवैज्ञानी सदृश पात्रक अन्त: स्थलमे प्रवेश क’ कए मानवक कृत्रिम आवरणकेँ हटा क’ वास्तविक रूपकेँ स्पष्ट करबाक प्रयास अपन प्रत्येक रेडियो-रूपकमे कयलनि अछि। मनुष्यक आन्तरिक रूप अत्यंत संवेदनशील, भाव-प्रवण आ कोमल होइत अछि। ओ एहने पात्रक चयन कयलनि वा पात्रक जीवन क्षण्ाकेँ उद्घाटित कयलनि जाहिमे द्वन्द्वक तीव्रता अछि। मनोवैज्ञानिक पात्रक प्रभाव हुनक नाटकीय शिल्पपर प्रचुर परिमाणमे पड़ल अछि। हुनक विशिष्टता थिक जे ओ हरेक पात्रक भावनाक सधनता आ तीव्रताकेँ सरलतासँ पाठकक समक्ष प्रस्तुत कयलनि। हिनक रेडियो रूपकक धरातल मुख्यत: भावनात्मक अछि।
हिनक रेडियो रूपकमे पात्रक शील-निरूपणक विनियोगमे रूपककारक सफलता एहिमे अछि जे अत्यल्प पात्रक प्रयोग द्वारा घटनाकेँ मार्मिकताक संग उपस्थ्ति करबामे सक्षम भ’ पौलनि। अपन: आनमे तीन पुरुष पात्र आ दू महिला पात्री, गुड़ चाउरमे दू पुरुष एवं दू स्त्री पात्र, नवलोकः नवगप्पमे पॉंच पुरुष आ दू स्त्री पात्र तथा इतिहासक बिसरलमे चारि पुरुष आ तीन स्त्री पात्रक प्रयोग रेडियो रूपककार कयलनि अछि जे हुनक विलक्षण शिल्पक प्रमाण थिक।
इतिहासक बिसरल एक मनोवैज्ञानिक रेडियो रूपक थिक जकरा अर्न्तगत प्रत्येक पात्रक मानसिक यातनाक प्रसंगमे विस्तार पूर्वक विश्लेषण रूपककार कयलनि अछि। आर्य शिल्प, तुंगभद्रा, मारुति एवं महाराज रुद्रसिंह सभ मानसिक द्वन्द्वसँ गुजरि रहल अछि। महाराजक उत्कट अभिलाषा छलनि जे आर्य शिल्पी आ तुंगभद्राक सम्मिलित प्रयाससँ एक नूतन सौन्दर्य कलाक निर्माण संभव अछि, किन्तु साम्राज्ञी मारुति जे यथार्थ वस्तुस्थितिसँ अवगत छथि। ओ नहि चाहैत छथि जे एहन कार्य महाराज द्वारा कयल जाय तदर्थ ओ प्रयत्नशील भ’ आर्य शिल्पीकेँ ओतयसँ विदा भ’ जयबाक अनुरोध करैत छथि। प्रतिपाद्य रेडियो रूपकक पात्रक मानसिक अंतर्द्वन्द्व अपन पराकाष्ठासँ गुजरि रहल अछि।
दू भायक बीच अनार्द्वन्द्वक रूप भेटैछ अपन आन, गुड़ चाउर, नवलोक नवगप्प एवं एक्के बापक बेटामे। प्रत्येक पात्र अपना अनुसारेँ प्रत्येक कार्यकेँ क्रिया रूप देबापर उताहुल अछि, किन्तु स्थितिक यर्थाथतासँ अवगत भेलापर सभ एकहि भ’ जाइत अछि।
रेडियो रूपकमे मनोवैज्ञानिक चित्रणक अनेक सुविधा प्राप्त अछि जकर प्रयोग रूपककार पात्रक मानसिक ओझरौंठकेँ अत्यंत सरलासँ अंकित करैत छथि। एहिमे सामाजिक जीवनक विविध्ा रूपिणी यथार्थताकेँ अंकित कयल जा सकैछ जे अन्तरकेँ उद्वेलित कयनिहार द्वन्द्वक चित्रण भेल अछि। समाजमे भेटनिहार किछु विशेष प्रकारक व्यक्तिकेँ घ्यानमे राखि क’ एहि रेडियो रूपक सभक रचना भेल अछि।
संवाद :
संवाद लेखनमे मायानन्द अत्यंत निपुण छथि। वातावरण आ प्रसंगक अनुरूप छाेट-पैघ सब प्रकारक संलाप हिनक रेडियो रूपकमे उपलब्ध होइछ। रेडियोपर हिनक नाटकक सफलताक रहस्य ई अछि जे रेडियोक लेल जाहि संसिलष्ट कथानकक एकाग्रता निश्चित दिशा आ सशक्त संलापक अपेक्षा हाेइत अछि तकर निर्वाह हिनक रेडियो रूपकमे उपलब्ध होइछ। हिनक रेडियो रूपकमे वाचिक तीव्रताक प्रचुरता अछि। अति संक्षिप्त संलाप द्वारा कोना घटना विकास आ भाव व्यंजनाक काज भ’ सकैछ तकर उदाहरण हिनक रेडियो रूपकमे उपलब्ध होइछ।
ई रेडियो रूपकमे संलाप सहज बोलचालक भाषामे लिखलनि अछि। ओहिमे वाकपटुता देखयबाक हेतु भेटैछ जे हास्य-व्यंग्यक सृजनक हेतु उपयुक्त अछि। संलापमे गति अछि। बातसँ बात क्रमिक रूपेँ बहराइत अछि जे हिनक रेडियो रूपकक वैशष्ट्य अछि। संलाप लेखनमे हिनका कुशलता छनि जे रेडियो रूपककेँ नीरस नहि होमय दैछ। संलापमे पात्र, प्रसंग एवं भावक अनुरूप परिवर्त्तित होइत रहैछ जाहिसँ रोचकता आबि जाइछ।
भाषा :
रेडियो रूपकक सर्वाधिक महत्वपूर्ण विषय थिक भाषा आ ई भाषा लिखलनि नहि, प्रत्युत भाषित होइछ। अतएव एहन भाषाक प्रयोग हो सर्वसाधारणकेँ बोधगम्य होइक। मायानन्दक रेडियो रूपकमेँ अप्रचलित शब्द जे साधारण जनमानससँ उठि जकॉं गेल अछि तकर प्रयोग अपन नाटकीय भाषान्तर्गत कयलनि। ओ भाषाकेँ व्यावहारिक रूपकेँ रेडियो रूपकमे स्थान देलनि। इएह कारण अछि जे हुनक भाषा कतहु अव्यवस्थित नहि भ’ पौलक। ओ शब्दकेँ तोड़ि- मड़ोड़ि क’ कहु विकृत नहि कयलनि। हुनक भाषाक रसधार सर्वथा स्वच्छन्द आ स्वाभाविक रुपेँ प्रकाशित भेल। ओ सब प्रकारक भावक प्रकाशनक क्षमता हुनक भाषामे अछि। परिस्थितिक अनुकूल ओ शब्दक चयन कयलनि। लोकोक्ति आ मुहावराक सफल प्रयोग हुनक भाषाक सौन्दर्यमे अपूर्व अभिवृद्धि कयलक अछि। हिनक भाषा-नैसर्गिक रसाद्र आ भावपूर्ण अछि। ओहिमे तन्मयता, सार्थकता आ स्वाभाविकताक सहज समावेश अछि। मायानन्दक रेडियो रूपकक विशेषता थिक जे स्थल-स्थलपर ओ एहन मार्मिक लोकोक्ति आ मुहावराक प्रयोग कयलनि जकर फलस्वरूप हुनक रूपकक संवाद अत्यंत प्राणवन्त बनि गेल अछि।
डा. नागेन्द्र आलोचक की आस्थामे हालीक काव्यमे एहि विषयकेँ स्पष्ट कयलनि अछि जे गद्य हाे अथवा पद्य दुनूमे रोजमर्राक घ्यान राखब आवश्यक अछि। भावनाक सटीक अभिव्यक्ति लोकोक्ति आ मुहावरा द्वारा सम्भव अछि। भावनाक सहजताक कारणेँ ओकार अभिव्यक्तिकेँ लेल सहज, स्वाभाविक भाषा ओ एकरे माघ्यमे सम्भव अछि। मानवक अत्यधिक जीवन्त, भाव-प्रवण आ ऐन्द्रिय अनु- अनिवार्यता ओहि भाषासँ सम्वद्ध होइत अछि जे यथार्थमे बजैत अछि।
हिनक एकांकी सभ चौपालसँ प्रसारित भेल जकर जनसाधारणसँ सम्पर्क हैबाक कारणेँ अलंकृत अर्थात् सजह स्वाभाविक आ सरल अछि, कारण एहन भाषामे कोनो प्रकारक आडम्बरक स्थान नहि रहैत अछि। इएह कारण अछि जे हिनक भाषा सर्वसाधारणक हेतु बोधगम्य अछि। भाषापर हिनका अधिकार छनि। हिनक भाषा मुहावरेदार अंलकृत आ काव्यात्मक अछि। हिनक भाषा व्यावहारिक जीवनक भाषा थिक।
एहि तथ्यकेँ उद्घाटित करबाक उद्देश्यसँ हिनक प्रत्येक रेडियो रूपकमे प्रयुक्त लोकोक्ति आ मुहावरापर विचार करब आवश्यक प्रतीत भ’ रहल अछि। लोक भाषाक यथार्थ रूपकेँ ओ अपन रेडियो रूपकमे उपस्थित कयलनि जकरा पाछॉं हुनक उद्देश्य छलनि जे श्रोतापर एकर प्रभाव पड़य।
मायानन्द घ्वनि आ शब्दक माघ्यमे वातावरणक निर्माण कयलनि अछि। हिनक रेडियो रूपकक विशिष्टता अछि जे हमर ग्रामीण परिवेशक मघ्यवित्त परिवारक यथार्थ स्थितिकेँ उद्घाटित करबाक उपक्रम कयलनि अछि जे वर्त्तमान परिवेशमे खण्डित भेल जा रहल अछि तकरा कोना बचाओल जाय ताहि दिस संकेत कयलनि अछि। हिनक रेडियो रूपकमे परिवारकेँ तोड़बाक जे प्रयास सामाजिक परिवेशमे ज्वलन्त भ’ गेल तकरा ओ जोड़बाक प्रयास कयलनि अछि अपन आन, गुड़ चाउर, नवलोक नवगप्प आ एक्के बापक बेटामे। परिवारिक परिवेशमे रहि क’ लोक कोना एक दोसरापर टीका-टिप्पणी करैत अछि, किन्तु वास्तविकताक धरातलपर ओ कतेक सटीक उतरैत अछि तकरा स्पष्ट करब रूपककारक अभीष्ट परिलक्षित भ’ रहल अछि। इतिहासक बिसरलमे काल्पनिकताक विलक्षण प्रयोग क’ कए रूपककार एहन वातावरण सृजन कयलनि अछि जे कथानकक विकासमे कतहु व्यवधान नहि भ’ पबैत अछि।
ई अपन रेडियो रूपकमे श्रव्य-माघ्यमे घ्यानमे रखलनि। शब्द आ घ्वनि द्वारा यथोचित वातावरणक निर्माण कयलनि वातावरणक अनुरूप छोट-छोट सब प्रकारक संपादक रचना कयलनि। घ्वनि-प्रभाव आ संगीतक माघ्यमे रेडियो रूपककार वातावरण-निर्माण प्रभावशील ढंगसँ प्रस्तुत करबाक प्रयत्न कयलनि अछि।
उद्देश्य :
मायानन्द उद्देश्यक एकतापर घ्यान केन्द्रित कयलनि अछि। ओ सभ स्थितिकेँ एकहि दिशा दिस प्रेरित कयलनि। हिनक रेडियो रूपकक उद्देश्य मनोरंजन रहल अछि। किछु रेडियो रूपकमे ओ सामाजिक असंगतिपर तीक्ष्ण व्यंग्य कयलनि अछि। हिनक रेडियो रूपकमे उद्देश्य अपन कथ्यकेँ रोचक एवं आकर्षक रूपमे प्रस्तुत करबाक प्रयास थिक जाहिमे रुपककारकेँ पर्याप्त सफलता भेटलनि अछि।
रंग-शिल्य :
हिनक रेडियो-रूपकमे रंग-संकेत आ दृश्य-विधानक अन्तर्गत प्रथम श्राव्य, द्वितीय श्राव्य तदनुरूप अछि। ओ मघ्यवर्गीय सामाजिक जीवनक पृष्ठभूमिमे रेडियो-रूपकक रचना कयलनि। हिनक सभ रेडियो-रूपकमे पारिवारिक समस्याक उद्घाटन कयलनि जे सामाजिक यथार्थपर आधारित अछि। समाजिक यथार्थपर आधारित रेडियो रूपकमे ओ वर्त्तमान आर्थिक वैषभ्य आ ओहिसँ उत्पन्न समस्या दिस संकेत कयलनि अछि। ओ रेडियोकेँ घ्यानमे राखि क’ एकर रचना कयलनि आ ओ ओहि मे सफल भेलाह। ई सभ सामाजिक समस्याकेँ अपन प्रतिपाद्य बनौलनि। ओ एकरा प्रभावोत्पादक बनयबाक हेतु घ्वनि-प्रभावक उचित प्रयोगपर घ्यानकेँ केन्द्रित कयलनि। श्रव्य-संकेत आ घ्वनि-प्रभावक व्यवहारक प्रयोग कुशलतापूर्वक ओ अपन रेडियो रूपकमे कयलनि। बिनु कोनो नैरटरक सहायता नेने प्रसंगकेँ नाटकीय रूपमे, प्रस्तुत करबामे सफलता ओ प्राप्त कयलनि। दृश्य परिवर्तनमे नवीनता अनबाक ई प्रयास कयलनि। जिज्ञासा आ कोतूहलताकेँ प्रतिष्ठित करबाक उपक्रम कयलनि।
मायानन्दक प्रत्येक रेडियो रूपक रेडियोपर ब्राडकास्ट भेल। रेडियोक माघ्यम थिक घ्वनि। आँखिक अपेक्षा ओ कानक लेल अधिक रहैत अछि। अतएव ओहिमे एक्शनक अभाव रहैत अछि। ई अपन रेडियो रूपकमे घ्वन्यात्मक मूल्यपर अधिक घ्यान देलनि अछि। ई अपन रेडियो रूपकमे कार्य-व्यापारक एकाग्रता आ पात्रक चरित्राकंनपर अधिक बल देलनि अछि। हिनक प्रत्येक रेडियो रूपकक अन्त प्रभावशाली रूपमे भेल अछि। दृश्य-परिवर्तनक कलात्मक प्रयोग देखबामे अबैछ। विषय प्रधानात्मक प्रभाव हिनक रचना शिल्पपर पड़ल अछि। विषय प्रधानाताक प्रभाव हिनक रंग शिल्पर पड़ल अछि। ई हास्य-व्यंग्य प्रधान, गम्भीर, रोमांचक, दुखान्त आदि रेडियो रूपक लिखलनि। ओ श्रव्य-शिल्पपर विशेष घ्यान रखलनि अछि।
जतेक दूर धरिमायानन्दकरेडियो-रूपकक अछि ओ रेडियो रूपक-नाट्य-शिल्पक कसौटीपर अक्षरस: सटीक उतरैतअछि। हिनक रेडियो-रूपकमेकथानक-निर्माण, चरित्र-चित्रण,संवाद, उद्देश्य, वातावरण, भाषा-शैली, रंग-शिल्प, घ्वनि-प्रयोग आदि दृष्टिएँ, कुशलतासँनिर्वाह कयलनिअछि।हिनक रेडियो रूपकभावी-विकासकदिशा-निर्देशक क’सकैछ।
रेडियो-रूपक मैथिलीएकांकीशाखा रूपमेस्वतंत्र विधाक रूपमेविकसित भ’रहल अछि। मैथिलीमेविभिन्नप्रकारक रेडियोरूपककरचनानिरन्तर भ’रहल अछि। मायानन्द पाश्चात्यनाट्य-शिल्प आ नाट्य कृतिसँ धनिष्ठ रूपेँ सम्पर्कितभेलाह। रेडियो रूपक एकपैघसशक्त माघ्यम, एक जीवित रंगमंच प्रदान कयलक अछि। रेडियोक प्रचार-प्रसारअधिकभेलासँ अनेक व्यक्तिकेँ एहि रूपक रचना करबाक हेतु प्रेरित कयलक। मैथिलीरेडियो-रूपक लिखनिहारकेँभारतीयअन्य भाषा सदृश अद्यापि सौविघ्य नहि उपलब्ध छनि तथापिजेएहन रचना उपलब्ध भ’रहल अछि ओहि आधारपर रेडियो नाट्य-शिल्पकेँ जतेक विकसित हैबाक चाही ओ नहि भ’सकल अछि। रेडियो, नाट्य-लेखनक लेल रेडियोकेँ निकटसँ देखबाक-समझबाकप्रयोजनअछि। प्रतिभा आ माघ्यमक धनिष्ट परिचय रेडियो-नाट्य-लेखन हेतु अनिवार्यअछि।आकाशवाणी सरकारी नियंत्रणमेअछिआ प्रतिभा सम्पन्न साहित्यकार ओतय पहुँचि क’अपनप्रतिभाक।समुचित उपयोगनहि क’पबैत छथि, कारण ओहि ठामक यान्त्रिकतासँबन्हा जाइत छथि।
धीरेन्द्र प्रेमर्षि
विचार टिप्पणी
वर्ष २०६७ क शुभागमन तथा जुडशीतलक मुहथरिपर हमसभ पहुँचल छी। मुदा चैनसँ बैसबाक आ निश्चिन्त रहबाक कोनो दऽर नहि देखा रहल अछि। मिथिलाक सन्दर्भमे जँ गप्प करी तँ नेपालदिस राज्य आमिल पीनहि अछि, अपन समाङसभ सेहो जडि नहि धऽकऽ उपरे उपरे कूदतिसन प्रतीत होइत छथि। एक तरहक समाङ मिथिलारूपी दूधकेँ सौँसे मधेशरूपी पानिमे मिलाकऽ एकर धवलता आ पौष्टिकता नष्ट करबापर तुलल छथि तँ दोसर तरहक समाङ दूधकेँ खालि अपने लोहियामे औँटैत मुट्ठीभरि लोकक लेल खोआ परसऽ चाहैत छथि।
जनकपुरमे हालहिँ सम्पन्न मिथिला महोत्सव देखाओल जा चुकल बाटकेँ पर्यन्त ध्यान नहि दऽ मात्र जनकपुरमे केन्द्रित कऽ मनाओल गेल। नेपालहिक विराटनगर, राजविराज, लहान, सर्लाही, वीरगञ्ज आदि जगहक लोककेँ सहभागिताक कोन कथा सूचना तक नहि देल गेलैक। एहि तरहेँसरकारी खर्चामेजनकपुर उत्सवक रूपमे भेल कोनो कार्यक्रमकेँ मिथिला महोत्सव कहनाइ मिथिलाक व्यापकतापर दोसर रूपेँ आघात पहुँचौनाइ छियैक। पहिने मिथिला खास जातिक कोँचामे लेपटाएल छल। बहुत मुश्किलसँ हमसभ ओहिठामसँ मिथिलाकेँ मुक्त करबामे किछु सफल भेलहुँ तँ आब किछु खास जगहक लोक एकरा जेबीमे राखऽ पर तुलल छथि।
दुश्मनसँ लडबामे आसान होइत छैक मुदा अप्पन लोक जँ बैमानी वा नादानीपर उतरि जाए तँ बड मुश्किल भऽ जाइत छैक। तथापि ई नव वर्ष हमरासभकेँ सद्बुद्धि दिअए जे हमसभ मिथिलाकेँ घरमे सैँतिकऽ रखबाक लोभसँ मुक्त होइ आ जँ क्यो बैमानीक भावसँ एहन कृत्य करैत अछि तँ तकरा यथासमय सबक सिखा सकी। जुडशीतलमे हमसभ हरियरीक लेल पानि तँ जरूर पटबैत छियैक मुदा गन्दगी फेकबाक काज सर्वप्रथम करैत छियैक। ई नव वर्ष हमरासभकेँ सएह मार्गदर्शन करएऽ ताहि शुभकामना संग एकटा एहि परिवेशपर लिखाएल गजलक जलथपकी-
गजल
—धीरेन्द्र प्रेमर्षि
जोरजुलुमसँ जे ने झुकए से भाले लगए पिअरगर यौ
इन्द्रधनुषी एहि दुनियामे लाले लगए पिअरगर यौ
ठोरे जँ सीयल रहतै तँ गुदुर–बुदुर की हेतै कपार!
एहन मुर्दा शान्तिसँ तँ बबाले लगए पिअरगर यौ
कुच्ची–कलमक रूप सुरेबगर रहलै, रहतै सबदिनमा
जखन अन्हरिया पसरल होइक, मशाले लगए पिअरगर यौ
खालि शब्दक जाल बुनल नहि चाही आब जवाब कोनो
नगर–डगरमे गुञ्जैत सबल सबाले लगए पिअरगर यौ
जुड़शीतलकेर भोरहरियामे धह–धह जरए कपार जखन
जलथपकी नहि, तखन जाँघपर ताले लगए पिअरगर यौ
माथा बन्हबैत कफन, उड़ाबए लाल गुलाल अकाशे जँ
हमरा तँ ओहि समय–सुन्दरीक गाले लगए पिअरगर यौ
साल–सालपर अबैत रहैए, सगरो दुनिया नवका साल
नवयुगक मुहथरि खोलैत नव साले लगए पिअरगर यौ
उमेश मंडल
निर्मलीसँ जनकपुर धाम
प्राय: बच्चेसँ जनकपुर धाम जेबाक जिज्ञासा छल जे आयोजित कथा गोष्ठी ‘‘सगर राति दीप जरय’’ क 69म खेपमे शामिल भऽ 3 अप्रैल 2010 केँ पूरा भेल। जहिसँ दोहरी खुशी भेटल।
चारिए बजे भोरमे निर्मली टीशनपर पहुँचलहुँ। करीब पॉंच बजे गाड़ी खुजल आ समएसँ सकड़ी टीशनपर उतरलहुँ। सकड़ीसँ जयनगरक मेल नहि रहने मेक्सी पकड़ि मधुबनी गेलहुँ। मधुबनीसँ पुन: मेक्सी पकड़ि कलवाही, नगर कोठी होइत जयनगर गेलौं। तखन ढाइ बजैत रहै। जयनगरसँ जनकपुर लेल नेपाली ट्रेन
तीन बजेमे खुलत से जानकरी भेल। तहि बीच हमसभ भोजन केलौं आ समएसँ अबिब ट्रेनमे बैसि रहलौं।
मैक्सीमे जखन भीड़ आ गुमारसँ परेशान रही तँ मनमे हुअए जे कोनो तरहेँ जयनगर तक पहुँचक अछि। ओइठॉंसँ तँ ट्रेनक यात्रा रहत। मुदा, ट्रेनक नमती आ भीड़ देखि हुअए जे बसे जेकॉं हाल हएत। सएह भेल। मुदा, तइयो मनमे खुशी रहए िकएक तँ दस-बारह गोटाक संगवे रहए जहिसँ यात्रामे कोनो कठिनाइ नहि बुझना गेल, भरि रस्ता गप-सप्प चलैत रहल। नव कथाकारक संग-संग श्री जगदीश प्रसाद मंडल आ श्री राजदेव मंडल सेहो संगमे रहथि, जे हमरा सबहक लेल सौभाग्य छल। गोसॉंइ लुक-झुक करिते छल तावत् गाड़ी जनकपुर धाम पहुँचि गेल।
ट्रेनसँ उतरि हमसभ रामानन्द युवा क्लब जेबाक लेल आगॉं बढ़लौं। िमथिला महोत्सवसँ जनकपुर भरि बाजारमे रमणीय वातावरण छल। जहिसँ चाह-जलपान केनाइ आकि रिक्सासँ गेनाइ सभ कियो िबसरि गेलाह। पएरे सभ बिदा भेलौं। देखैत-सुनैत समए रामानन्द युवा क्लबमे प्रवेश केलौं। दोसर मंजिलपर पएर दइते रही आकि श्री राजाराम सिंह राठौरजी भेंट भऽ गेला। हमरा सभकेँ देखते हाथ पकड़ि बड़ी अहलाद्सँ यथोचित स्थानपर लऽ गेलथि। उपस्थित साहित्यकार लोकनिकेँ देखि हर्ष भेल। दीप जरा गोष्ठिक शुभारम्भ भेल। संयोजक महोदय श्री राजाराम सिंह राठौर सभ व्यवस्था बड़ नीक जेकॉं कएने रहथि। कथा जानकीक नामसँ एकटा बैनर टांगल रहै। आदरणीय रमानन्द झा “रमण”जी पहिनहिसँ उपस्थित रहथि। गोष्ठीक संचालन आदरणीय फूलचन्द्र िमश्रजीकेँ देल गेलनि।
गोष्ठिक शुरूहेँमे दर्जन भरि पोथीक लोकार्पण कएल गेल, जहिमे मौलाइल गाछक फूल (उपन्यास) आ िमथिलाक बेटी (नाटक)- जगदीश प्रसाद मंडल। भाग रौ आ बलचन्द्रा (नाटक)- िवभा रानी। हम पुछैत छी (कविता संग्रह)- विनीत उत्पल। नताशा (कॉंिमक्स)- देवांशु वत्स। अर्चिस (कविता संग्रह)- ज्योति सुनीत चौधरी। नेपथ्य (नाटक संग्रह) आ नैमिकानन (कथा संग्रह)- सम्पादक- रेबती रमण लाल। िमथिला सृजन (पत्रिका) सम्पादक ऋृषि बशिष्ठ। विदेह- कथा 2009-10, प्रबन्ध समालोचना 2009-10 आ विदेह पद्य 2009-10 सम्पादक गजेन्द ठाकुर जीक रहनि।
एहि तरहेँ बारह गोट पोथीक लोर्कापणक शिलशिला करीब घंटा भरिक रहल। फोटोग्राफर सभ फोटो खिचलनि। तहिबीच चाह-जलपान सेहो चलल। रजिस्टरपर सभ कथाकार अपन-अपन उपस्थिति आ कथाक नाम दर्ज केलनि। पहिल कथा श्री सुरेन्द्र नाथ, दोसर श्रीमती िवजेता चौधरी, तेसर िवभूति आनन्द फेर िजज्ञासु जी, जगदीश प्रसाद मंडल, रौशन जनकपुरी, अरविन्द ठाकुर, ऋृषि बशिष्ठ, उमेश मंडल, रघुनाथ मुखिया, महाकान्त ठाकुर, चौधरी जयंत तुलसी, बेचन ठाकुर, कपिलेश्वर राउत, मनोज कुमार मंडल, खड़ा नन्द यादव, राजदेव मंडल, दुर्गानन्द मंडल इत्यादि तीस गोट कथाकार कथा पाठ केलनि। तीन-तीन कथाक पाली होइत छल। एक पालीक पठित कथापर समीक्षा होइत रहए। प्रखर समीक्षक डॉ. रामावतार यादव, डॉ राजेन्द्र िवमल, रौशन जनकपुरी, डॉ रमानन्द झा रमण, श्री हीरेन्द्र कुमार झा, श्री योगानन्द झा, श्री अजीत आजाद आदि अपन दृष्टिकोण दैत समीक्षा रखलखिन। ई शिलशिला राति भरि चलैत रहल। लागि रहल छल जे ई नव कथाकारक लेल ट्रेनिंग काॅलेज सदृश्य अछि।
भिनसर छह बजे गोष्ठिक समापन भेल। अगिला कथा गोष्ठी 70म सगर राति दीप जरय केँ प्रस्ताव श्री योगानन्द झाजी रखलनि। आदरणीय रमानन्द झा रमण जीक संग-संग सभ साहित्यकार लोकनि सहर्ष एकरा स्वीकार केलनि। रजिस्टर आ दीप श्री राजाराम सिंह राठौर जी अगिला कथा उत्पल हेतु श्री योगानन्द झा जीकेँ देलनि। एकबेर सभ खुशी-खुशी थोपड़ी बजेलनि।
अगिला कथा गोष्ठीक स्थान- कविलपुर लहेरियासरय (दरभंगा)
तिथि- 12 जून 2010
संयोजक- श्री योगानन्द झा
कबिलपुर (दरभंगा)
रामानन्द युवा कल्व जनकपुर धाममे ३ अप्रैल २०१० 69म सगर राित दीप जरय- कथा गोष्ठीकेँ उद्दघाटन- डॉ रामावतार यादवकेँ द्वारा कएल गेल। संयोजक श्री राजाराम सिंह राठौर आ रामानन्द युवा कल्व रहथि।
12टा पोथीक विमोचनक कएल भेल
1मौलाइल गाछक फूल (उपन्यास)
जगदीश प्रसाद मंडल
-- डॉ राजेन्द विमल
--
-- श्री रामनन्द झा ‘‘रमण’’
2 िमथिलाक बेटी (नाटक)
जगदीश प्रसाद मंडल
-- डॉ राजेन्द्र विमल
-- श्री रामानन्द झा ‘‘रमण’’
--
3विदेह पद्द 2009-10
-- श्री हीरेन्द्र कुमार झा
--
-- श्री रामानन्द झा ‘‘रमण’’
4 िवदेह प्रवन्ध-समालोचना 2009-10
-- डॉ विभूति आनन्द
--
--
5विदेह कथा 2009-10
-- डॉ विभूति आनन्द
-- श्री अजीत आजाद
--
6 हम पुछैत छी (कविता संग्रह)
विनीत उत्पल
-- राम भरोस कापड़ि ‘‘भ्रमर’’
--
--
7 भाग रौ आ बलचन्द्रा (नाटक)
विभा रानी
-- श्री अरविन्द ठाकुर
--
--
8 अिर्चस (कविता संग्रह)
ज्योति सुनीत चाैधरी
-- डॉ विभूति आनन्द
--
-- श्री रामानन्द झा ‘‘रमण’’
9 नताशा पहिल चित्र श्रंृखला
देवांशु वत्स
-- श्री प्रफूल कुमार मौन
--
--
10 नेपथ्य (नाटक)
-- डॉ रेबती रमण लाल
-- डाॅ रामावतार यादव
--
--
--
11 नैमिकानन (कथा संग्रह)
-- श्री फूलचन्द्र िमश्र
--
--
--
--
12 िमथिला सृजन पत्रिका
सम्पादक- ऋृषि बशिष्ठ
-- डॉ राजेन्द्र विमल
--
--
--
--
एहि तरहेँ दर्जन भरि पोथीक लोकार्पण भेल। आ एहि कथा गोष्ठीमे 30 टा कथाक पाठ भेल जाहिमे सभसँ खुशीक बात ई जे दजनोसँ बेसी नव कथा कारक उपस्थिति रहय।
कथाकार आ कथाक नाम एहि तरहेँ छल-
श्री सुरेन्द्र नाथ सुमन-संस्कृति
श्रीमती विजेता चौधरी-भ्रूण
िवभूति आनन्द- अरे
जिज्ञासू जी- विवस्ता
जगदीश प्रसाद मंडल- प्रेमी
रौशन जनक पुरी-
ऋृषि बशिष्ठ- जौवॉं
उमेश मंडल- जेहन मन तेहन जिनगी
रघुनाथ मुखिया- वंश
महाकान्त ठाकुर- दियादी
चौधरी ज्यंत तुलसी- के वुरि
बेचन ठाकुर- पत्तावाली
कपिलेश्वर राउत- सलाह
मनोज कुमार मंडल- घासवाहिनी
खड़ानन्द यादव- गहुमक बोड़ा
दुर्गानन्द मंडल- लाल भौजी
राजदेव मंडल-
गजेन्द्र ठाकुर-
कथा-तस्कर
१
शालिग्राममे छिद्र होइत अछि, कारी पाथर मात्र नर्मदामे भेटैत अछि। जमसम गाममे सभ किछु बदलल अछि, ग्रामदेवताक डिहबार स्थानसँ लऽ कऽ सभ ठाम मुदा किछु ने किछु लाक्षणिक वस्तु देखिये रहल छी। मुदा हमर गाथाक कोनो लक्षण एतए नहि अछि।
गाछी आ बाध बोन सभटा पतरा गेल अछि। सए बर्ख। बिज्झू आमक ओ गाछी। बीहरि सभसँ भरल। भाँति-भाँतिक चिड़ै-चुनमुनी आ छोट पैघ जीव-जन्तु। नेना रही। जेठसँ अगहन खुरचनिञा लत्ती लग गप करैत हम आ मालती। कहियो फागुन-चैतमे जाइ तँ लवङलताक लत्ती लग गप करी। मलकोका, कुमुद, भेंट, कमलगट्टा कन्द, रक्ताभ बिसाँढ़क ताकिमे कादो-पानिमे घुमैत हम आ ओ। खुल्ले पएर, काँट-कूसक बीच तड़पान-तड़पि कऽ कुदैत। आमक कलममे सतघरिया खेलाइत। हम आ मालती। करबीरसँ बेढैत अपन काल्पनिक-घर। एकहरा, दोहारा, जटाधारीक बीआ भरि साल जोगबैत मालती। मालती सेहो होएत हमरे बएसक। माए कहैत छल जे मालती छह मासक जेठ छल हमरासँ मुदा पिता कहैत छला जे छह मासक छोट अछि मालती हमरासँ। आ पिता से किएक कहै छलाह से बादमे जा कऽ ने बुझलिऐ।